c: text/html

text:
१.डाँ कैलाश कुमार मिश्र यायावरी २.राजदेव मंडल-उपन्यास- हमर टोल ३.धीरेन्द्र कुमार-नो एंट्री : मा प्रविश ४. डा. रमानन्द झा ‘रमण’-शब्द विभक्ति सम्वाद ५. मुन्नाजीक दूटा विहनि कथा ६.डाॅ. योगानन्द झा- वनदेवी आ नारी अस्मिताक गाथा
१
डाँ कैलाश कुमार मिश्र यायावरी
संगाईप्राऊ : नागा पूर्वजक स्मरणक धरोहर
उत्तर-पूर्व भारतक तमाम प्रदेश हमरा नीक लगैत अछि। नीक लगैत अछि ओतए केर पहाड़, पठार, जंगल, गाछ, बृक्ष, फल, फूल, खेत, खरिहान, सुरम्य झरना, जीव-जन्तु आ ओइ परिवेशमे बसल भांति-भांतिक लोक जे अपन बहुरंगी संस्कृतिक संग जीब रहल अछि। तखन जखन हमर मणीपुर केर राजधानीसँ लगभग 7 किलोमीटर केर दूरीपर समतल भूमिमे बसल कबुई नागा जनजाति बहुल गाममे जएबाक निमंत्रण शोधक कारणे भेटल तँ मोन गद-गद भऽ गेल। ई समए थीक सितम्बर 2010 केर मध्य। हमरा लग हवाई जहाजक टीकट यात्रा करक पाँच दिन पहिने आबि गेल छल। इहो निर्णय भऽ गेल छल जे शोध कार्यमे हमरा एकटा कबुई बाला - बीजू जे कि ओही गामसँ थीकीह से मदति करतीह। बीजू समाजशास्त्रमे पूणे विश्वविद्यालयसँ एम.ए. केलाक बाद आइ-काल्हि असम सेन्ट्रल विश्वविद्यालय सिलचरसँ पी.एच.डी. कऽ रहलि छथि। बीजुक आयु लगभग 26 वर्षक हेतन्हि। मोट मुदा मजगुतगर देह हष्टि। थुलथुन नहि, आकर्षक। नाक कनी पीचल, आँखि कनी धसल मुदा सोहनगर। गसल-गसल बाहि, भरल गाल, उन्नत वक्ष आ मध्यम कद-करीब 5फीट 2 ईच, गौर वर्ण, गसल-गसल दुधिया दाँत चमचम करैत। हँसैत मुँह, लज्जाभावसँ भरल, अतिथि सेवा-सत्कारमे सदतिकाल तैय्यार। अंग्रेजी बीजू मातृभाषा जकाँ बजैत छथि तँए हमरा हुनका संगे सम्प्रेषणमे कुनो तरहक दिक्कत नै भेल। ओना हमर परियोजनाक सम्बन्ध महिला विकास, इन्फॉरमेशन टेक्नोलॉजी, आ संस्कृतिसँ रहैत अछि आ बीजू सोसल वर्कमे शोध कार्य करैत छलीह। मुदा हुनकर फोकस उत्तर-पूर्व भारत केर जनजातीय महिला समुदायमे एड्स एवं अही तरहक विमारी (अथवा महामारी)क प्रकोपपर छलन्हि। सोचल, नारी चेतना दिस तँ कार्य करिते छथि, किछु ट्रेनिंग आ उत्साह सम्बर्धन केर पश्चात हमरो संगे काज कऽ लेतीह . यएह सोचैत बीजूकेँ हम अपन परियोजनामे राखि लेलयन्हि।
जखन पहिल बेर मणिपुरक राजधानी इम्फालसँ संगाइप्राऊ गाम दिस गामक चारि युवक आ Read Global संस्थाक एगो सहयोगी नाहिद जुबेरक संग हमरा लोकनि विदा भेलहुँ तँ लागल जे युवक सभ उत्साही छथि आ हिनका लोकनिक मदति से हमरा एतऽ कार्य करैमे सुविधा हएत।
संगाइप्राऊ एक साफ आ सुन्दर गाम थीक जे कि पश्चिमी इम्फाल जिलाक अन्तर्गत लमजाओतोंगबा ग्राम पंचायतमे अबैत अछि। अगर इम्फाल शहरसँ हवाई अड्डा दिस प्रारंभ करब तँ शहरसँ लगभग 7 किलो मीटर चललाक बाद दूटा राष्ट्रीय राजमार्ग संख्या 53 और 150 केर मध्य ई गाम बसल अछि। संगाईप्राऊ नाम मणिपुर राज्यक माइथोलाॅजीसँ लेल गेल छैक। तै मीथक अनुसारे संगाईप्राऊ संगाई जे कि राज्यक जानबर छैक केर आवास स्थान मानल जाइत छैक।
ओइ गाममे अधिकांश लोक सभ कबुई नागा समुदायसँ छथि। कबुई नागाकेँ रोंगमेई नामसँ सेहो जानल जाइत छैक। गाममे प्रवेश करिते हमरा बीजू भेँट भेलीह। हम बीजूकेँ कहलिएनि जे हम अतए केर किछु बुढ़-पुरान, किछु महिला, किछु युवक आदि सँ भेँट करए चाहैत छी आ हुनका लोकनिसँ ऐ गाम, एकर लोक इतिहास, एतुक्का परम्परा, आर्थिक-सामाजिक परिवेश इत्यादि पर अपन जानकारी बढ़बए चाहैत छी जैसँ रिपोर्ट लीखबामे सुविधा रहत। हमरा बातकेँ सुनिते बीजू हमरा गामक सभसँ बुढ़ आ जातीय प्रधान लग लऽ गेलीह। बुढ़ 86 वर्षक छलाह। सातमा पास केलाक बाद सरकारी स्कूलमे मास्टर भऽ गेलाह। बेटा-बेटी सभकेँ नीक शिक्षा देलन्हि। हुनकासँ ज्ञात भेल जे हुनकर पूर्वज किछु आरो लोक सबहक संगे पहाड़सँ उत्तरि ऐ गाममे लगभग 1780 ई.मे बसलाह। यद्यपि हुनका लग ऐ बातक ऐतिहासिकताक कुनो लिखित प्रमाण नै छलन्हि। हुनका हिसाबे प्रारम्भमे मात्र ग्यारह परिवार ऐ गाममे बसल। ऐ ग्यारह परिवारकेँ मुखियाक नाम आइयो गामक बूढ़-पुरान सबहक मँुहमे छै। ई ग्यारह व्यक्ति छलाह-
1. गोन्बी
2. थोम्बुई
3. बोंकमलाक
4. सचाऊ
5. लंगखोंग्टबा
6. गंगबी
7. ममुईबा
8. गंगथवांगम
9. मईपाक
10. तरांगबोन्नांग
11. कपजीलुपूई (महिला)
अगर दन्तकथाकेँ मानी तँ ई लोकनि बड्ड उद्यमी छलाह। स्थानीय राजा हिनकर उद्यमितासँ प्रसन्न भऽ हिनका लोकनिकेँ अगल-बगल केर पनिगर खेत सभमे धान उपजेबाक लेल कहलखिन। ई सभ बड़ा साहसी आ दबंग सेहो छलाह। तै दिनमे हिनका लोकनिकेँ गुण्डा आ अपराधी तत्वकेँ पकरबाक तथा सजा देबाक अधिकार सेहो दऽ देलखिन। ई ग्यारह पूर्वज संगाईप्राऊ बच्चा संगे बसि अवश्य गेलाह मुदा अपन-अपन मूलग्रामसँ सम्बन्ध सेहो बनौने रहलन्हि। ओतए अर्थात पहारक घर इत्यादिकेँ नै छोड़लाह। जाइत-अबैत रहलाह।
जखन द्वितीय विश्वयुद्ध चलि रहल छल, तै क्षण नेताजी सुभाषचन्द्र बोस अपन आजाद हिंद फौजक संग जापानक सहयोगसँ अही रस्ते ताहि समएक वर्मा (आ आजुक म्यंमार)सँ सम्पर्क रखने छलाह। मणिपुर म्यंमारक सीमा सं सटल अछि। फलत: अतए केर लोकके भयंकर बमबारीक समाना करए पड़लैक। पहाड़ीपर रहैबला लोकक जीवन लगातार, बमबारीसँ परेशान भऽ कखनहुँ झाड़-झंखाड़ दिस तँ कखनहुँ मैदानी भाग दिस दहशतसँ प्राणरक्षाक लेल भागए लागल। ओहुकाल पहाड़ीपर बसल गामसँ किछु कबुई नागा लोकनि संगाईप्राऊ गाममे आबि बसि गेलाह।
तँ बात करैत रही गामक सभसँ बुढ़ पुरूषक। ओ परम्परागत रूपसँ कबुई समाजक प्रधान छथि। ओ कहलनि जे आब ऐ गामक लगभग 35 प्रतिशत नागा लोकनि ईसाई भऽ गेलाह अछि। एकर बादो आपसमे कुनो वैमनस्य नै लोक सभ परम्परागत पाबनि-तिहार, नाच-गान, सभ एक्के संग अखनहुँ बड़ उत्साहसँ मनबैत छथि। अखनहुँ ई लोकनि अपन पूर्वजकेँ देवतासँ बेसिए सम्मान दैत छथि। अखनहुँ अपने-आपकेँ कुनो धर्म आ संस्कृतिसँ ऊपर उठि नागा बुझएमे गर्वक अनुभूति करैत छथि। पितृक प्रति अतेक सिनेह कतहुँ नै देखल हम अपन आइ धरिक यायावरीक प्रवृत्तिमे। पितृक प्रति अतेक समर्पण जे कबुई नागामे देखलहुँ से एकाएक हमरा अपने-आपकेँ अपन पितृक प्रति सचेत कऽ देलक। पितृक प्रति अतेक इमानदारी जे गामक एक नागा चित्रकार प्रथम ग्यारह पूर्वजक चित्र बनाए गामक िनर्माणक एक भव्य पेन्टिंग बनौलनि। पेन्टिंग भव्य आ पैघ। आकर्षक आ रंग तथा तुलिकाक समायोजन केर सर्वश्रेष्ठ उदाहरण। केनवासमे एक-एक रत्ती जगह भरक असाधारण प्रयास। बाह रे कलाकार! बाह रे कला! बह रे पित्रिक प्रति समर्पण! हम पूरा आत्मविश्वासक संग कहि सकैत छी जे अतेक सिनेह हमर पिताक अलावे आर कियोक आन पुरूष हमरा नै दऽ सकैत छल।
परम्परागत कबुई नागा धर्मकेँ मानैबला प्रकृतिक समिप छथि। ओ एकटा सर्वशक्तिमान भगवान अर्थात् तींगकाओ रगवांग' केँ मानैत छथि, एकर अतिरिक्त अनेक तरहक देवी-देवताक अराधना आ पूजा-उपचार सेहो करैत छथि। परम्परागत कबुई नागाकेँ बीच ई विश्वास अखनहुँ छन्हि जे मनुक्ख तखने विमार पड़ैत अछि जखन ओकरा कुनो भूत-प्रेत परेशान करैत छैक आ ओकरापर सवार भऽ जाइत छैक। कखनो काल डाइन-जोगिन सभ सेहो जादू-टोनासँ लोककेँ परेशान करैत छैक। भूत-प्रेत या शैतानी आत्मासँ मुक्त करबाक लेल विमार व्यक्तिक सामने गामक ओझा हरियर तरकारी, फल, फूल, मुर्गीक बच्चाक शोणित, चाउर, देशी दारू आदिसं अपन ईष्ट देव पितृ इत्यादिकेँ अर्पित करैत अछि आ निष्ठापूर्वक पूजा करैत अछि। विश्वास ई कएल जाइत अछि जे एहि प्रक्रिया आ आराधनासँ लोकक कष्टक समाधान भऽ जएतैक।
संगाईप्राऊ गामक कबुई नागा मूलत: छः गोत्रक छथि। ई 6 गोत्र गामक बुजुर्ग लोकनिक कथनानुसार निम्नलिखित अछि-
क. कामेई 27 घर
ख. पालमेई 09 घर
ग. गोलमेई 11 घर
घ. गंगमेई 08 घर
च. मारिंगमेई 08 घर
छ. न्यूमेई 01 घर
इसाइयक प्रभाव तेजीसँ बढ़ि रहल छैक। गाममे एकता मध्यम आकृति केर गिरिजाघर आ एकटा एक्टीभीटी केन्द्र इसाइ मिशनबला बना देने छैक।
गामक लोक सभ, मुख्यरूपेण महिला लोकनि बड़ा कलात्मक आ रचनात्मक प्रवृतिक छथि। Read- Global संस्थाक सहयोगसँ पच्चास प्रतिशत साझेदारीकेँ स्वीकारैत ऐ गामक स्त्री-पुरूष गामक गैरमजरूआ भूमिपर सार्वजनिक प्रयोगक हेतु एगो पुस्तकालय, कम्प्यूटर प्रशिक्षण केन्द्र, महिला वर्गक लेल आर्थिक उपार्जन हेतु व्यवसायिक प्रशिक्षण केन्द्र बना रहल छथि। ऐ प्रांगणाक नाम तजाई राखल गेल छै। पूछलापर पता चलल जे स्थानीय भाषामे तजाई केर अर्थ होइत छै पहाड़ी जंगलमे एहेन पोखरि जतए नूनगर पानि उपलब्ध होइत छै। आ सभ तरहक जानवर ओइ पानिक स्वाद स्वतंत्र भावसँ अतए लैत अछि। तहिना तजाई प्रांगण अगल-बगलक तमाम लोकक हेतु चाहे वो स्त्री-पुरूष, बच्चा-बुढ़, नव-पुरान, जनजाित-सामान्य जातिक किएक नै हो, सबहक लेल छै। सभ कियो अतऽ आबि ऐठाम उपलब्ध सुविधाक लाभ उठा सकैत अछि। आब बुझैमे कुनो भांगठ नै अछि जे आपसी सौहार्दक बीच कोना कऽ कबुई नागामे व्याप्त अछि।
ई रहस्य अखनो धरि पता नै चलल जे बीजू किएक बहुत रास अगरबत्ती जरेने छलीह। हलांकि कुनो विशेष तरहक दुरगन्धक अनुभूति अवश्य भऽ रहल छल। जखन ओइ गामसँ सम्बन्धित नाना तरहक जानकारी लऽ लेलहुँ तँ ओइ बुजुर्गकेँ कहलिएनि- “बीजू हमरा लेल जानकारी इकत्रित कऽ रहलि छथि। अहाँ लोकनि लग बेर-बेर एतीह आ विभिन्न तरहक प्रश्न करतीह। निवेदन जे ऐ गामक नागा समाजक प्रधान होमाक नाते, सभसँ बुजुर्ग होबाक नाते, अनुभवी होबाक नाते अहाँ हिनका यथासंभव मदति करबन्हि ; गामक लोक सभसँ सेहो आग्रह करबनि जे ई लोकनि बीजूकेँ सहयोग करथि।”
बुढ़ बजलाह- “कुनो बात नै। बीजू तँ गामक बेटी थीकीह। आर अहाँ लोकनि तँ हमरे सभ लेल कार्य कऽ रहल छी। फेर सहयोग तँ करबे करबनि।”
एकर बाद हुनका नमस्कार कए एक महिला लग विदा भेलहुँ। रास्तामे बीजू कहलनि- “श्रीमान्, ऐ घरक बारी मे एकटा तीन दिन पूर्व मरल बरदक मांस निकालल जाइत छलैक तथा खालकेँ अलग करैत छलीह घरक महिला लोकनि। तकरे दुर्गन्ध आबि रहल छल। दुरगन्ध कनि कम भऽ जाए तँए तीन-चारि मुट्ठी अगरबत्ती जरा देने रही।”
आब हमरा लोकनि गामक एक 64 वर्षीए नागा महिला श्रीमती एथेनाक घर पहुँचलौं बड्ड साफ-स्वच्छ आ कलात्मक घर। चारू कात फूल आ हरियरीसँ भरल। घरक भीतरसँ एक युवक बाहर एलाह। हमरा लोकनिकेँ बैसवाक लेल कहलनि। कनी कालक बाद श्रीमती एथेना कमरमे फनेक लपेटने तथा ब्लाऊज पहिरने एलीह। सहज आ सुन्दर स्वरूप। निश्छल मोन। शांत स्वरूप। बात होमए लागल। कहलनि- “हम्मर माता-पिता कहि नै किएक इसाइ भऽ गेलाह। मुदा हमरा लोकनि नागा परम्पराकेँ धेने रहलहुँ। पिताजी हमरा एदतिकाल बेटे जकाँ सिनेह देलनि। अन्तत: 1969 ई.मे गुवाहाटी विश्वविद्यालयसँ राजनीति शास्त्रमे एम.ए. केलहुँ। हम पहिल कबुइ नागाक महिला छी जे एम.ए. केलहुँ तकरबाद हमर विवाह भऽ गेल। हमर पति इन्जिनीयर छलाह। ओ हमरा कहलनि जे अहाँ चाही तँ नौकरी कऽ सकैत छी। फेर की छल। भारतीय डाक विभागमे भेकेन्सी एलैक हम अपन आवेदन पत्र जमा केलौं आ हमरा नौकरी भेट गेल। आब अवकाश प्राप्त कए अपन गाममे रहि रहल छी। बेटा अपन मकान गौहाटीमे बनौने अछि आ बेटी िदल्लीमे। दुनू कहैत अछि गौहाटी किंवा दिल्ली आबि जाऊ। अतए तमाम सुविधा उपलब्ध छै। मुदा हम कतौ नै जाए चाहैत छी। हमर पति केन्सरसँ मरि गेलाह। हम देखैत छी जे गामक बच्चा सभ दिशाहिन भऽ रहल अछि। युवक सभ बेरोजगार आ सड़कछाप छथि। महिला लोकनि शोषित जीवन जीबाक लेल बाध्य छथि। लोकमे देशी दारू बनेबाक आ पीबाक जबरदस्ती रोग भऽ गेल छै। बच्चासभ लेल कुनो एहेन सार्वजनिक स्थल नै छै जतए ओ सभ खेल-कुदि सकए, कला आ रचनात्मक प्रवृत्तिकेँ आगाँ बढ़ा सकै, महिला एवं युवा वर्ग सभ लेल कुनो आमदनीक जरिया नै छै। सोचैत छी गामेमे रहि ऐ दिशामे कार्य करब। आब Read Global संग कार्य प्रारंभ भेल अछि। किछु-ने-किछु अवश्य भऽ जएतैक।”
एथेनाकसँ इहो पता चलल जे गामक अनेको युवक दारू पीब समएसँ पहिने काल-कवलित भऽ गेलाह। हुनका लोकनिक विधवा सभ बड़ा कष्टक जीवन जीवाक लेल बाध्य छथि। संगाईप्राऊ गामक अधिकांश महिला लोकनि स्थानीय दारू भातसँ बनबैत छथि। शहरक लोक सभ घरे-घरे आबि दारू पीबैत अछि। पच्चास टकामे एक मग दारू आ ओकरा संगे सुगरक मांस, कनिक सलाद सेहो भेटैत छै। एक ग्राहक सँ लगभग 20-25 टकाक आमदनी भऽ जाइत छै। अगर एक घरमे एक दिनमे पाँचोटा ग्राहक आबि गेलैक तँ औसतन 125 टकाक आमदनी। मुदा एकर विपरीत प्रभाव स्पष्ट छै। दारू पीऐबला सभ महिला सभकेँ कुदृष्टिसँ देखैत अछि। आर्थिक विवशता तथा पैसाक लोभें किछु नागा महिला देह व्यापारमे लागलि छथि। घरमे दारू सदरिकाल उपलब्ध रहबाक कारणे पुरूष सभ बच्चेसँ दारूक सेवन प्रारम्भ कऽ लैत अछि। महिला सभकेँ अगर अवसर भेटनि तँ ऐ धंधा छोड़ि अर्थोपार्जन केर कुनो आन ब्यौंत करतीह।
ई बड़ा आशचर्यक विषए थिक। मणीपुर राज्य दू प्रकारक लोकमे बाटल अछि। समतल भू-भागमे रहएबला मैतेई आबादी जे मूलत: वैष्णव छथि, कृषिक कार्यमे दक्ष छथि, आ राज्यक जनसंख्याक पैघ प्रतिशत छथि, आ दोसर दिस पहारी क्षेत्रमे बसनिहार 31 जनजातीय समुदाय। मैतई महिला लोकनि बड्ड उद्यमी छथि। मणिपुर केर प्रत्येक जिला तथा ब्लॉक स्तरपर आमा मार्केट अर्थात मातृ-बाजार लगैत छै। ऐ तरहक अमां-मार्केटमे केवल स्त्रीगणें सभ दोकान लऽ सकैत छथि। आश्चर्यक बात ई जे समस्त मणिपुरमे अमां-मार्केटमे एकौटा दोकान आदिवासी महिला लोकनि नै लेलनि अछि। आर-त-आर संगाईप्रऊ गाममे जे तरकारी बेचैवाली महिला सभ छलीह सेहो सभ मैतेई महिला छलीह। एकर एगो कारण इहो बुझना गेल जे मैतेई पुरूष बड़ा उद्यमी होइत छथि। महिला लोकनि कपड़ा बुनि, खेत-पथारमे कार्य कऽ किछु तरकारी इत्यादि बेच, किछु समानकेेँ बाजारमे बेच आ नेरेगाक कार्यक्रममे किछु दिन कार्य के अपन-अपन घरक हेतु किछु अतिरिक्त आमदनीक ब्यौंत कऽ लैत छथि। ऐ तरहेँ गृहस्थीमे स्त्री-पुरूषक सौहार्दपूर्ण सहभागिता देखल जा सकैत अछि।
हलांकि एथेना आ संगाइप्राऊ गामक अन्य उत्साही महिला लोकनि हमरा कहलनि जे अगर महिला लोकनिकेँ तकनीकि ज्ञानक शिक्षा, उद्यमिताक प्रशिक्षण आ इन्टरीप्रेन्युअर केर ज्ञान वैज्ञानिक ढंगसँ देल जानि तँ ई लोकनि वस्त्रक बुनकरी, सुगर-आ अन्य मांसक आचार आदि प्रोसेसिंग आ पेकेजिंग, नेबो, हरियर मिरचाइ, बांसक कोपर इत्यादि अचार बना बजारमे बेच सकैत छथि। आ एथेना ऐ दिशा मे प्रयासरत छथि।
अगर सांस्कृतिक पक्षकेँ देखल जाए तँ ऐ गामक कबुई नागा अपन संस्कार, लोक रीति-रिवाज, वस्त्र-विन्यास, श्रृंगार, परम्परासँ अखनो जुरल छथि। बुजुर्गक सम्मान सर्वोपरि अछि। युवक आइयो बिना बुजुर्गक आज्ञा लेने कुनो विशेष किंवा महत्वपूर्ण निर्णय नै लैत अछि। बहुरंगी वस्त्र आ आकर्षक युवती-युवककेँ नचैत-गबैत देखब तँ देखिते रहि जाएब। सौन्दर्य जेना हिनका लोकनिक बीच कैद भऽ गेल हो। बाह रे देह सौष्ठव। बाह रे सुन्दरता! बाह रे श्रृंगार! बाह रे युवक आ युवतीक मध्य नैसर्गिक प्यार!
कबुई नागाक प्रत्येक घरमे पूर्वजक फोटो टांगल देखलहुँ। फोटोमे नागा जनजातिक लोकक पहाड़, या प्रकृतिसँ सम्बन्ध सेहो सम्मिलित रहैक। अपन घर आ दैनिक जीवनसँ सम्बन्धित उपयोगक तमाम वस्तुकेँ कलाकृतिसँ मण्डित कए जीबाक कला सीखबाक हो, स्वच्छ केना रही से जनबाक हो, पितृ केँ सदतिकाल केना याद रखी से शिक्षा लेबाक हो, गरीबी जीवनमे रहियो अपन मांटि-आ संस्कारसँ सिनेह देखबाक हो, सदतिकाल चौअन्नी मुस्कान बला चेहरा बनेवाक हो तँ कुनो नागा समाजमे जा कऽ किछु दिन रहू। पता लागि जाएत।
२
राजदेव मंडल
उपन्यास
हमर टोल
पूर्वरूप :- (क)
अहाँ अही वसुंधराक कोनो कोनपर छी। ई हमर आत्मविश्वास कहि रहल अछि। अहाँक नै देखितहुँ हम देख रहल छी। अहाँक उपस्थितिक ज्योज्स्ना हमरा चारूभर आभासीन भऽ रहल अछि। आर ओइ ज्योतिसँ हमर रोम-रोम पुलकित भऽ रहल अछि। हमहूँ तँ ओइ नृत्यलीलाक अंश छी।
हम बुभुक्षित छी अहाँक सिनेह आ आशीरवादक लेल।
हमरा क्षमा नै करब तँ दण्ड दिअ। किन्तु बिसरू नै। यएह कामना अछि।
अहाँक स्मरण कऽ किछु रचबाक प्रयत्न कऽ रहल छी।
(ख)
विशाल सागरक पसरल जलपर धनुकटोली ठाढ़ अछि। की ओ हँसि रहल छै? आकि कानि रहल छै?
लगैत अछि जेना रँग-बिरँगक जलमे ओ उगि आएल अछि। चारूभर उड़ैत सुगन्धित धुइयाँ। मुँह आ देहमे लटपटाइत बादल जकाँ कारी आ उज्जर धुइयाँ। आ लगैत छै जे ऊ आकृति रसे-रस बढ़ि रहल हो। गाम-नगर-महानगर सभटा आकृतिक भीतर ढुकल जा रहल हो। नजरिक जे एकटा बिस्तार होइ छै, सेहो जेना ओकरा सोझहामे छोट भेल जा रहल छै। ओकरा निसाँससँ निकलैत हवा, बुझाइ छै जेना बिहाड़ि बहैत हो।
बहुत गोटे जेना एक्के बेर जय-जयकार केलक। मथापर जटा, अधपक्कू दाढ़ी-मोछ, लाल कुंडाबोर आँखि हाथमे बड़कीटा शंख लेने एकटा बाबाजी देखाए पड़ैत छै। ओकरा आँखिसँ लहू बहि रहल छै।
हवाकेँ कंपित करैत गम्भीर वाणी निकलैत अछि- “दैविक दैहिक भौतिक तापा....।”
आकास फाड़ैबला शंखनादसँ आगूक शब्द झपा गेल। संगे बाबा महतोकेँ जय-जयकार होअए लगल।
धनुकटोली शनै: शनै: जलमे समा रहल अछि। ओइ स्थानपर उगैत छै- एकटा छोटका टोल। जेना हमर टोल। छोट-पैघ, नीक-अधलाह घर-दुआरि। हँसैत-कानैत लोक-वेद, धीया-पुता, माल-जाल, चिरइ-चुनमुन्नी, सुखल आ हरियर- गाछ-बिरिछ, पोखरि, इनार गली, सड़क, चौबटिया। की ई सपना छी आकि सत्य.....। आकि सत्यक सपना?
क्रमश:
३
धीरेन्द्र कुमार
नो एंट्री : मा प्रविश
(उदय नारायण सिंह 'नचिकेता')
टिप्पणी-
नाटक अधुनातन अछि। पूर्वक नाटक नै पढ़ने मात्र हमर विचार ऐ नाटकपर केन्द्रित अछि। समएक संगे लेखन, विषए-वस्तु, पात्र काल सभमे परिवर्त्तन होइत अछि। मैथिली साहित्यकेँ अधुनातन हेबाक चाही, तै आकांक्षाकेँ ई नाटक पूर्ति करैत अछि। नाटककारकेँ एकर सम्यक बोध छन्हि तँए मैथिल होएबाक कारणे हम आभार व्यक्त करैत छी।
समाजमे जे घटित होइत अछि रचनाकार प्राय: ओकरे चित्रण करैत छथि। नाटककार स्वर्ग-नरकक अवधारणापर नाटक लिखने छथि मुदा नाटकक विषए-वस्तु प्रासंगिक धरतीक विद्रूपता अछि। ऐ विद्रूपताक माध्यम बनौने छथि। भागम-भाग, क्यू, वर्ण-व्यवस्था समाजसँ उपजल चाेरि, बेरोजगारी आ धूर्तता सन समस्या ऐ नाटकमे संयोजित अछि।
नाटकमे पात्रक संख्याक अनुकूल विषए-वस्तु जे उठैत गेल अछि ओकरा नाटककार ऐसँ कमो पात्रमे मंचपर आनि सकैत छलाह। पात्रक अधिक्य मंचपर सफल िनर्देशककेँ सुलभ हेतनि मिथिलामे एकर अभाव होएत। भऽ सकैत अछि हुनकर दृष्टिमे संपूर्ण धरती हुअए।
समस्याकेँ मंचपर आनब पूर्ण सफलता होइत अछि ओकरा तीक्ष्णता संगे राखब जैसँ दर्शकक हृदएपर प्रभाव पड़ै तैमे कमी अनुभव होइत अछि। कोनो रचना जँ हमरा बान्हि लिअए ऐमे अभाव अछि।
नाटकक संवादमे शब्दक खेल कतहुँ-कतहुँ देखएमे अबैत अछि पृष्ट सं- 20-21 द्रष्टव्य अछि। संवादकेँ बान्हल नै जा सकल अछि।
नाटककार अतीतक प्रत्यंचापर भविष्यक वाण चढ़ा शर-संधान करैत अछि। समाजक स्थितिसँ ओकर विसंगति लक्ष्य छन्हि।
“चोर सिखावय बीमा-महिमा
पाकेटमारो करै बयान!
मार उच्चका झाड़ि लेलक अछि
पाट-कपाट तऽ जय सियाराम।।”
समाजक छदम्, राजनीतिक उलटा-फेर आकर्षक ढंगसँ व्यक्त अछि। निरालाक शीध्र झरो हे जीर्ण पत्र' सदृश नाटककारकेँ नवीन आकांक्षा छन्हि-
“आऊ पुरातन, आऊ हे नूतन।
हे नवयौवन, आऊ सनातन।।
प्राण-परायण, जीर्ण जरायन।
कज्र-कठिन प्रणाम गौण गरायन।”
नाटकमे गीतक प्रयोग श्लाध्य अछि। संगीत दर्शककेँ बान्हि कऽ रखैत अछि तैमे नाटककार सफल छथि। हास्य जै ढंगे मुखर अछि। करूण तहिना मुखर नै अछि। नाटककारकेँ संस्कृतक नीक ज्ञान छन्हि- नाटकसँ उद्भाषित होइत अछि। काल-बोध आ वास्तविकतो चित्रणमे जतऽ उपयोगी अछि ततहिं आम दर्शक लेल बोधगम्यतामे अशक्त अछि।
ओना श्री गजेन्द्र ठाकुर जी प्रकाशकक दिससँ विचार व्यक्त केने छथि। पाश्चात्य आ भारतीय काव्यशास्त्रीय दृष्टिकोणसँ हुनकर विचार स्वागत योग्य अछि।
कोनो रचनामे गुण-अवगुण दुनू होइत अछि। तै दृष्टिकोणसँ हम सशक्त भऽ सकैत छी नाटक सफल अछि आ मैथिली साहित्यक एकटा उपलब्धि अछि।
४
डा. रमानन्द झा ‘रमण’
शब्द विभक्ति सम्वाद
शब्द - आउ, लग आउ, एना छिटकल किए छी ? अहाँ लगमे रहैत छी तँ दस गोटे पूछै अछि। नहि
रहब तँ हमरा के पूछत?
विभक्ति - ई हमर सौभाग्य भेल। अहाँक बिना हमर कोन ठेकान ? मुदा की कहू ? अपन मैथिल समाज
केहन कुचेष्टी आ झगड़ लगाओन अछि, से जनतहि होएब? नहि सोहाइत छैक जे लोक मिलि के ँ रहए। घर
फुटौअलिमे मजा अबैत छनि। फेर किछु भाषाशास्त्री छथि, किछु उत्साही लेखक छथि जे अहाँसँ फराके रहबाक
लेल हमरा उसकबैत रहैत छथि। कहल कोना टालबनि, भय होइत अछि, कहीं गोलैसीमे ने फँसा देथि।
शब्द - धुत्! भाषाशास्त्री! वैयाकरण! से कतय पाबी? अल्पज्ञानी लेखकक अभाव सेहो नहि ने अछि, यै?
ई अल्पज्ञानीए ने कहत, हम जे बजैत छी सएह शुद्ध अछि, हम जे लिखैत छी, सएह ठीेक अछि। कहू तँ एहन
कोनो भाषामे भेलैक अछि?
विभक्ति - से हम की जानए गेलिऐ। हमरा अहाँक संग नीक लगैए, सएह टा हम कहि सकैत छी।
शब्द - स े तँ मानलहँ।ु मुदा बरजबाक कारण की छनि? कहे न लाभ दिआबए चाहैत छथि आ े सभ? आ कि
हम नहि सोहाइत छीअनि? ते ँ ?
विभक्ति - अहाँ नहि सेाहेबनि, से की बनतनि? तखन की मंसा छनि, से तँ ओएह लोकनि जानथि। मुदा
हमरा मोनमे किछु खुटकैत अछि, से कहि दैत छी। अहाँ भेलहुँ पुरुष आ हम भेलहुँ स्त्री। अहाँ छी अनन्त पुरुष
आ हम अहाँक भक्तिक आकांक्षी, विभक्ति। हमरा अहाँके ँ एकठाम आ सेहो एक पाँतीमे सटि बैसब कथमपि उचित
नहि अछि। किनसाइत जँ इएह हुनकालोकनिक नहि पचैत होनि?
शब्द - से, हम नहि जानी। मुदा हम जे अनुभव करैत छी आ किछु विश्वासो अछि, से कहैत छी। ओ सब
ई बिसरि जाइत छथि जे संस्कृत भाषाक साम्राज्यमे अहाँ हमर संगिनी बनल रहलहुँ। कोनो विद्वानके ँभ्रम नहि
भेलनि। असमंजस्यमे नहि पड़लाह। मुदा मैथिलीक नवका विद्वान आ नवसिखुआ लेखकके ँ भ्रम होइत छनि।
भ्रमाह लोकक परामर्श मानि अवसर अबितहि हमरा लगसँ अहाँ छिटकि जाइत छी। दूनू गोटेक कतेक दिनक
साहचर्य अछि, एहन कोनो घटना मोन अछि जखन हम कोनो प्रकारक अत्याचार अहाँ पर कएने होइ? सुनू, अहाँ
असगर रही वा दू गोटे मिलि के ँ रही, विश्वास राखू अहाँक धर्म पर कनिको आघात नहि लागत। अहाँ सन
उपकारी लोकके ँहम बारि रखने रही, कोना छजत हमरा? कोना उचित होएत? हमर आत्मा कलपत नहि?
विभक्ति - से तँ बुझलहुँ, मुदा जँ हम अहाँक लग नहि आबि अहाँक सहयोगी बनल रही तँ एहिमे कोनो
हर्ज? ओना हमरा अहाँक संग रहबामे कोनो आपत्ति नहि अछि। अहीं ने हमर धर्मपिता आ अवलम्ब छी, तखन
कोन आपत्ति! मुदा जे स्त्रीक स्वतन्त्रताक विरोधी छथि आ जे स्त्री एवं पुरुषके ँ फराक-फराक रखबामे अपन
चातुर्यक परिचय देमए चाहैत छथि, से नहि ने चाहताह जे हम आ अहाँ एक पाँतीमे बैसी। सन्निकट आबी।
ओना कौखन ई हमरा उचितो लगैत अछि।
शब्द - अहाँ अपन इच्छासँ वा अपन प्रकृतिक कारणे ँ भलहिं हमरासँ हटल रहबाक विचार करी। मुदा हम
ई कहिओ नहि चाहब जे एहि लेल अहाँके ँकेओ संकपंज कर्रिथ वा बहकाबथि। आ स्वतन्त्र भए अहाँ जतए-ततए
असगर बैसल करी। सोचिऔ, एहिसँ समाजक कोन उपकार होएतैक?
विभक्ति - हम फराको रहि अहाँक नजरिसँ किन्नहुँ कात नहि भए सकैत छी। यदि अहाँक कृपा-दृष्टि बनल
रहए।
शब्द - यदि अहाँ फराके रहबाक ठानि लेने होए तँ हमर कृपा-दृष्टि कतेक दिन बनल रहत? प्रबुद्ध
पाठकक कृपा-दृष्टि रहबाक चाहिअनि। अन्यथा हमर अहाँक जे सम्बन्ध अदौसँ अछि, से भंगे बूझू।
विभक्ति - नहि, नहि। से नहि करू। एहि लेल यदि अहाँ सम्बन्ध-विच्छेद करए चाहैत छी तँ हम वचन दैत
1
छी ककरो कहलमे हम नहि आएब। कहिओ अहाँक संग नहि छोड़ब। मुदा एक टा शर्त अछि।
शब्द - शर्त? कहू कोन शर्त अछि।
विभक्ति - अहाँ बहुरूपिया छी, कौखन संज्ञा रूपमे रहैत छी, कौखन सर्वनाम रूपमे, कौखन विशेषण रूपमे,
कौखन क्रिया रूपमे। एहिना आनो-आनो रूपसभ अहाँक अछि। ई रूप-परिवर्तन हमरा पसीन नहि अछि।
शब्द - सभटा छी तँ हमरे रूप। जखन जेहन प्रयोजन भेल, तखन तेहन रूप धारण कए लैत छी। से नहि
करब तँ सम्प्रेषण-व्यापार सार्थक नहि होएतैक।
विभक्ति - तखन तँ अहाँ मैथिलीक कतेको साहित्यकार जकाँ बहुविधावादी भेलहुँ। सगर रातिक आयोजनमे
जएबाक अछि तँ कथा लिखि लेल, मंच भेटल तँ पांती जोड़ि कवि भए गेलहुँ आ समांग संयोजक भेलाह तँ संगोष्ठी
लेल एमहर-ओमहरसँ आलेख तैआर कए लेल। एहन मंचलुब्धक पाछू-पाछू चलैत रहब, हमरासँ पार नहि लागत।
अहाँक कोन रूपक हम सहगामी होउ, अहीें निर्णय करू।
शब्द - अहाँक आरोप अयुक्तपूर्ण एवं अयथार्थ नहि अछि। अहाँ जनैत छी हम सामाजिक लोक छी।
लोक हमरा अपन अव्यक्त भावक अभिव्यक्तिक माध्यम बनबैत अछि। हम लोकक ई उपकार आवश्यकतानुसार
अपन रूप बदलि-बदलि करैत रहैत छी। व्याकरणक योगबलसँ अपन रूप बदलब हमरा लेल कोनो कठिन नहि
अछि। अहाँ बिसरल नहि होएब ‘परोपकाराय पुण्याय पापाय परपीडन’। से परोपकार छोड़ि परपीड़क हम कोना
बनि जाउ?
विभक्ति - से हम कहाँ कहैत छी। मुदा अहाँ भेलहुँ पुरुष आ हम भेलहुँ स्त्री। व्याकरणिक योगबलसँ अहाँ
रूप बदलैत रही आ हम अहाँक संग रासलीला रचबैत रही, से देखि लोक की कहत? लोक-लाजो तँ कोनो वस्तु
थिकैक? अहाँक सान्निध्य हम चाहैत छी, तखन कोन उपाय अछि?
शब्द - अहीं कहू हमर कोन रूप अहाँके ँ पसीन अछि।
ई कहि शब्द चट अपन रूप देखबए लगलाह। खन सर्वनाम रूप, खन क्रिया रूप, खन विशेषण रूप, खन
क्रियाविशेषण रूप, खन अव्यय रूप, आदि। शब्दक रूप परिवर्तन शक्तिपर अचम्भित विभक्तिक आँखि ओकर संज्ञा
रूप पर आबि अंटकि गेलैक आ ओ शब्दक संज्ञा रूपमे जाए सटि गेल (जेना, गामके ँ- द्वितीया, गामसँ - तृतीया,
गामके ँ-चतुर्थी, गामसँ - पंचमी, गामक - षष्ठी, गाममे - सप्तमी)। ई देखि शब्दक संज्ञा रूप विभक्तिसँ अपन
प्रतिरूप सर्वनामक स्थिति स्पष्ट कएलक। ओ विभक्तिके ँबुझओलक जे प्रयोग सौष्ठव लेल लोक हमर एहि रूपक
प्रयोग अनवरत करैत अछि। ई नहि मानि लेब जे ई हमर अपांक्तेय रूप थिक। सहमतिमे विभक्तिक मूरी डोलल।
विभक्तिक मोनसँ फराक रहबाक विचार निपत्ता भए गेलैक। कोनो विवाद नहि रहल। ई निर्णय भेलैक जे विभक्तिक
उच्चारण वा लेख सदा शब्दक संज्ञा रूपक मूलमे सटाए कएल जाए। विभक्ति ओ संज्ञाक बीचमे ने कोनो विच्छेद
कएल जाए आ ने कोनो आन पद ओकर बीचमे राखल जाए तथा शब्दक गणनामे सदा एक शब्द मानल जाए।
ओहि दिनसँ विभक्ति-संयोजन संज्ञा आ सर्वनाममे होअए लागल।
५
मुन्नाजीक दूटा विहनि कथा
हाथीक दाँत
१० मै १९४६ केँ यूनेस्को द्वारा अमेरिकाक मैनहट्टन शहरमे सर्वभाषिक सम्मेलनक आयोजन कएल गेल। उद्देश्य छल अंग्रेजीक स्थानपर ओकर वैकल्पिक भाषा चयनक, जे सरल, संक्षिप्त आ कर्णप्रिय हो।
भीड़ भरल सम्मेलन भवनमे घुसवासँ पहिने अप्पन-अप्पन भाषामे घुसवाक अधिकार मँगबाक लेल कहल गेल।
चूँकि पहिनेसँ वैश्विक भाषा अंग्रेजी छल, ओकरासँ तुलनात्मक अध्ययन वास्ते ओकर प्रतिभागीक पहिल प्रवेश- मे आइ कम इन सर!
यस, कम इन।
भारतीय भाषामे सँ बांग्ला, पंजाबी आ मैथिलीकेँ ऐ मे सम्मिलित कएल गेल छल।
बांग्ला प्रतिभागी- “आमि आस्ते पारी...!”
पंजाबी प्रतिभागी- “मैं अन्दर आवाँ...!”
आब बेर मैथिली प्रतिभागीक एलै, दुआरिपर जा कहलक-
“पैसी...?”
यूनेस्कोक जुरी सभ अगिला शब्दक प्रतीक्षारत मैथिली प्रतिनिधिक मूँह तकलक, ओ कहलनि- आऊ!
सर्वसम्मतिसँ मैथिलीकेँ वैश्विक भाषा बनेबाक प्रस्ताव राखल गेल।
मैथिल श्रोताजन समवेत स्वरे विरोध जतेवा लेल ठाढ़ भेला
-नै, किन्नहुँ हम सभ अपन बपौतीकेँ आन लोककेँ नै भोग देबै।
यूनेस्को अधिकारी आश्चर्यचकित होइत कहलनि-
“ई भाषा सुनबामे मधुर, बजबामे सरल आ संक्षिप्त तँ अछि मुदा एकरा भीतर एहेन विस्फोटक अछि जइसँ ई सभ कतौ आगि लगा हाथ तापि सकै छथि।”
साढ़े एक्कैसम सदी (२०५०)
हेलो...हाय!
की हाल छैक?
फाइन!
ई कोनो समय अछि एबाक, निर्धारित समयसँ डेढ़ घंटा लेट।
यौ, खिसिया किएक गेलौं? रस्तामे सौरभ भेट गेल, लेपटा गेल हमरासँ। कहू, की हम भागि जैतौं। केहेन एक्सपीरियेन्स गेन करैत ओ?
मुदा अहूँ तँ समयपर नहिये आएल हएब!
नै, रियाक संग छलौं, ओकरा हमरा संग गोल्डेन पार्कमे ततेक मोन लगै छलै जे घरा-जोड़ी कऽ लेने छल। छोड़िते नै छ्ल।
“जखन रियासँ एतेक घनिष्ठता अछि तँ हमर प्रयोजने की?”
अहाँसँ नीक तँ सौरभ जे हमरे टा प्रतीक्षा करैए।
“ओ नामरद अछि की...?”
हम जाइ छी।
कतऽ?
सौरभ लग।
कथी लेल?
इनज्वाय करबा लेल!
हेलो...,जुगनू कतऽ छी?
बुद्धा गार्डनमे।
की करै छी?
किछु नै, हर्षक संग छलौंहेँ, आब फ्री छी।
आबि जाऊ डियर पार्कमे।
अबैत छी।
तँ करू प्रतीक्षा जुगनूक। हम चललौं।
आब की कियो एकपर आश्रित रहि सकैछ।
एक जँ केलक इन्कार तँ दोसर अछि तैयार। बिहुँसि कऽ कऽ लैए अंगीकार!
आब विआह तँ कियो ककरोसँ कतौ कऽ लैए। भोगैए कियो, कतौ, ककरो दोसराकेँ।
बीसम सदी नै रहलै आब।
“पहिने प्रथा छल घर बदलबाक, मुदा आब..., आब तँ परम्परा बनि गेलैए घरबला बदलबाक।”
६
डाॅ. योगानन्द झा
वनदेवी आ नारी अस्मिताक गाथा
कथा, उपन्यास, नाटक आदि विभिन्न विधामे गरिमामय लेखनक हेतु प्रख्यात, आधुनिक मैथिली महिला लेखनमे अग्रिम पाङक्तेय आ डा. श्रीमती उषा किरण खानक जाइ सँ पहिने एक गोट गद्यात्मक खण्डकाव्य थिक। ऐमे सीताक व्याथा-कथाकेँ उपजीव्य बनाए नारी-अस्मताक अन्वेषण कएल गेल अछि। स्वभावत: पौराणिक पात्रक आश्रए लऽ अत्याधुनिक सुगीन वृत्तिक प्रतीक्षा साकांक्ष दृष्टि ऐ काव्यक महत्वपूर्ण उपलब्धि थिक।
मर्यादा पुरूषोत्तम श्रीराम आ सती शिरोमणि सीताक कथा भारतीय जीवनादर्शनक प्रतीक बनल रहल अदि। सीता अदौसँ मिथिलाक पहचान बनलि रहलि छथि। मुदा भूमिजा सीताक उत्तरचरितमे ग्रथित सीता-वनवासक कथा मैथिल मानसकेँ सदति उद्वेलित कएने रहलैक अछि। एतऽ धरि जे सीताक विवाहक दिन विवाह पंचमीकेँ एखनो धरि लोक सरि भऽ कऽ अपन बेटीक विवाहक दिवसक रूपमे स्वीकार करबामे धखाइत रहल अछि। सीताक जन्म विरोगहि गेल लोककंठमे हुनका प्रतीक्षा सहानुभूतिक रूपमे विद्यमान अछि। ऐ ठामक सन्त परम्परामे एकटा समुदाय तँ एतबो धरि मानबाक लेल तत्पर नै जे सीता द्विरागमनक बाद अपन सासुर अयोध्यो गेलीह आ तत:पर कखनो राम वनवासक कारणे तँ कखनो अपन वनवासक कारणे दु:ख भरल जीवन बितबैत रहलीह। हिनकालोकनिक तँ ई मान्यता छन्हि। जे विवाहोपरान्त दुल्लह श्रीराम सभ दिनक हेतु मिथिलेक बनल रहि गेलाह आ मिथिलाक सखी-लोकनि हुनक दुलार-मलार करैत हुनका सासुरेमे छेकने रहि गेलखिन। सीताक दु:खक जीवन-प्रसंगकेँ ओलोकनि ऐ माध्यमे बिसरबाक आयोजन कएलनि।
मैथिली दधीचि पं. सुरेन्द्र झा सुमन अपन सीतावन्दनामे अत्यन्त कटु शब्दें सीता वनवासक प्रति अपन आक्रोश प्रकट कएलनि-
किए बनलि वनवासिनी
पति-पद-रेणु सुता हमर।
ज्वालामुखी न थीक ई
ज्वलित प्रश्न धरणी उरक।।
वस्तुत: पत्नीक रूपमे सीता पति-पद- अनुगमनक भारतीय आदर्श प्रस्तुत कएलनि तथापि राजधर्म हुनका वनवासक दण्ड दऽ प्रताड़ित कएने छल, जकरा हुनक माता पृथ्वी आइयो धरि पचा नै सकलीह अछि आ हुनक आक्राेश आइयो ज्वालामुखीक रूपमे प्रकट अछि। ई केवल कविकल्पने नै, मैथिल मानसक आक्रोशो थिक।
सीता मिथिलाक बेटी छलीह। परवर्ती कालमे ओ अयोध्याक पुतहु बनलीह आ अपन कर्त्तव्य भावना ओ पतिव्रत्य द्वारा एहेन आदर्श उपस्थित कएलनि जे भातीय लोकजीवनक आदर्शक रूपमे आइयो प्रथित अछि। ओ नैहर आ सासुर दुनू कुलक मान रक्षाक हेतुक यज्ञमे िनरन्तर आहुति प्रदान करैत रहलीह। मुदा समाज हुनक चरित्रपर आशंका करैत रहलनि। ऐ आशंकाक निवारणर्थ हुनका सर्वसामान्यक बीच अग्नि परीक्षा देबए पड़लनि। अग्नि परीक्षाक बाद जखन ओ अयोध्या आपस आएलनि, तकर बादो पुनश्च हुनक चरित्रपर आक्षेप कएल गेलनि आ मर्यादापुरूषोत्तम राम राजधर्मक अनुदेशे हुनका वनवासक दण्ड प्रदान कऽ देलखिन सेहो एहन स्थितिमे जखन ओ दुजीवा छलीह। अग्नि परीक्षाक साक्षी राम, अक्षय अनुरागसँ संबलित पति राम हुनका प्रतीक्षा कएल गेल आक्षेपक कोनो प्रतिरोध नै कऽ सकलखिन। नारीक प्रति ई उपेक्षाभाव संभवत: सीताकेँ सहन नै भऽ सकलनि जकर परिणाम पाताल-प्रवेशक रूपमे आएल जे आइयो पुरूष समाजक नारीक प्रति हीन मनोभावनाक द्योतक थिक आ द्योतक थिक नारीक नारीक आक्रोश, विरोध आ विद्रोहक, जकरा श्रीमती खान अपन ऐ गद्य खण्डकाव्यमे रूपायित कएलनि अछि।
श्रीराम अयोध्याधिपति छलाह। प्रजावत्सलता हुनक राजधर्म छलनि। ऐ राजधर्मक वशीभूत भऽ ओ धोबि द्वारा लांछित सीताकेँ, पूर्वहि अग्नि परीक्षिता सीताकेँ वनवास देबाक दण्ड सुनौलनि। रामक ई मानसिकता मर्यादापुरूषोत्तमत्वक प्रति हुनक भावनाक अतिरेकक प्रदर्शन छल। ओ प्रजासँ वाहवाही पएबाक फेरमे एकटा सती सावित्रीक आहिपर ध्यान नै दऽ सकल छलाह। हीरानन्द झा शास्त्री ऐ वाहवाहीक फेरमे पड़ल भीष्मक मानसिकताकेँ उजागर करैत अपन सोचो तो भीष्म दीर्धकवितामे कहने छथि-
सुनते भी कैसे भीष्म
तुम तो थे
वाहवाही लूटने की धुन में
बड़ा तेज होता है, यह
वाहवाही लूटने का नशा
इस नशे में तो मनुष्य
सब कुछ भूल जाता है
बहरे हो जाते हैं, उसके कान
िसर्फ एक ही शब्द सुनाई देता है
उसके कानों को
और शायद उसी शब्द को
वह सुनना भी चाहता है बार-बार
जानते हो, क्या है वह शब्द
वह शब्द है वाह वाह
अहंभाव का ही शायद
विकृत रूप है, यह
जब मनुष्य अपने हर कार्य पर
लोगों के मुँह से िसर्फ
वाह-वाह ही सुनना चाहता है।
भूमिजा, रामक ऐ अहंभावक परितुष्टिक यज्ञाग्निमे झोंकि देल गेल छलीह। मुदा हुनको दिन फिरलनि। लव-कुश सन सन्तानक माता भेलाक बाद सीताक आत्मगौरव उद्दीप्र भेलनि। श्रीमती खान सीताक ओइ स्वरूपक चित्रण करैत कहैत छथि-
मंजरायिता गाछ
गदरायल माछ
बाधवाली गाय
आ सन्तानवती माय
के छथि?
सभ सिया सुकुमारिये तँ छथि।
आ सन्तानवती वनदेवीक पुत्र द्वय राजा रामक अश्वेमेध यज्ञक घोड़ाकेँ रोकि लैत छन्हि, हुनक सैन्य समूहकेँ पराजित कऽ दैत छन्हि। सीता हस्क्षेप कऽ कऽ यज्ञक ओइ घोड़ाकेँ िवमुक्त करबैत छथि। महर्षि वाल्मीकि द्वारा सीताक पातिव्रत्य अभ्यर्थनापर राम अपन कृत्यपर लज्जित होइत छथि आ सीताकेँ वाल्मीकि आश्रमसँ अयोध्या लऽ चलबाक हेतु तैयार भऽ जाइत छथि। रामक उक्ति श्रीमती खानक शब्दमे द्रष्टव्य अछि-
बदलि देब सभटा
जे हेबाक छैक से होएत
जे नियत छैक से नहि
विधिक विधान हम
तहस नहस कए देब।
मुदा सीता अयोध्या आपस होएब स्वीकार नै करैत छथि आ भूमि पुत्रीमे भूमिमे बिला जाइत छथि। हुनक भूमिमे जयबा सँ पहिने'क उद्घोष ऐ खण्डकाव्यक परिणति थिक आ नारी अस्मिमताक उत्कर्षक द्योतक सेहो-
हम नहि छी पाषाणी अहल्या
वातभक्षा निराहारा
जनकर कयल प्रभू उद्धार
मिलाओल स्वामी गौतक सँ
हम छी सशक्त, स्वयंपूर्ण सीता
श्रीमती खान ऐ खण्डकाव्यमे सीता धरितक अनुगायनक माध्यमे सासुरवास बेटीक मनोभावकेँ अत्यन्त मनोरम ढंगे प्रस्तुत करैत भाव व्यक्त कएने छथि-
विआह होइत देरी नारीक स्तरीयतामे आकस्मिक परिवर्त्तन भऽ जाइत छैक। ओकर अस्मिताकेँ जेना बाकसमे बन्न कऽ देल जाइत छैक, ओकर स्वातंत्र्यकेँ बेढ़ि देल जाइत छैक।
हुनकहि शब्दमे-
बिसरलहुँ छल्हिगर दही, हरियर चूड़ा
सपना भेल भुन्नाक पेटी, रहूक मूड़ा
छूटल एकछिन्ना नूआ
नौगज्जीमे हेरायल तनुक धूआ
घरे-घर, गलिये गली, जतय मोन करय ततय चली
एतय कनक मन्दिरक चतुष्कोण देहरि के कहय
साधंस कतय कि कक्ष कौखन पार करी
नारीकेँ पुरूषक समकक्ष किंवा पुरूषहुसँ अधिक सबला स्वरूपमे प्रस्तुत करबाक भावाभिव्यक्तिक कोनो अवसर श्रीमती खान ऐ खण्डकाव्यमे छोड़लनि नै अछि जे नारी अस्मिताक अन्वेषणक प्रति हिनक साकांछ दृष्टिक द्योतक अछि।
ऐमे एक गोट प्रसंग अछि धनुष यज्ञक। धनुष वास्तवमे अनेकानेक बलशाली राजालोकनिक द्वारा टकसाओलो नै भेल छलनि तकरा राजा राम सहजहिं तोड़ि देलनि। मुदा तैसँ हुनक अपौरूषेय बलविक्रम बूझि पुरूष समाजकेँ गर्व करबाक कोनो कारण नै छल, कारण सीता अत्यन्त सहज रूपसँ ओकरा उठा कऽ प्रतिदिन ठाँव कऽ लेल करैत छलीह। श्रीमती खान कहने छथि-
केहन केहन मोँछबला अयलाह अएलाह
धोंछ भेल मुँह गेलाह
एकहु रत्ती कहाँ टसकलनि
धनुषा.....
कमल नाल सन कोमल कान्त किशोर
सहजहि उठाओल
जनु फूल सिंगरहारक हो
हल्लुक
गे दाइ! ताहू सँ कोमल हमर सिया सुकुमारि
उठबथि नित दिन ठाँव करैक काल
जेना सिमरक फाहा होइक
एही प्रकारक दोसर प्रसंग अछि सहस्रबाहु वधक जैमे अद्भुत रामायणक अनुरूप ई कथा आएल अछि जे सहस्रबाहु राजा रामकेँ अपन बलसँ परास्त करबामे सक्षम छल, युद्धभूमिमे राजा राम अचेत भऽ गेल छलाह। तखन सीता कालीक रूप धऽ सहस्रबाहुकेँ पराजित करबामे अपन सामर्थ्य देखैने छलीह। श्रीमती खान द्वारा अहू कथाक समावेशसँ हुनक काव्यमे अभिव्यक्त नारी-भावनाक परिचए भेटैत अिछ।
श्रीमती खानक ऐ खण्डकाव्यमे वाल्मीकीय रामायणमे उद्धतृ ओहू अंशक सविशेष उल्लेख अछि जैमे राम द्वारा लंका विजयक उपरान्त सीताकेँ परित्याग कऽ देबाक कथा अनुस्यूत अछि आ जकर मार्जन अग्नि परीक्षासँ होइत अछि। ऐ सन्दर्भमे वाल्मीकिक किछु श्लोकक भावराशिकेँ श्रीमती खान यथावत् पिरगृहीत कऽ लेलनि अछि जे हुनक बहुश्रुतिक प्रतीक थिक यथा-
िवदितश्चस्तु भद्रं ते योऽ यं रण परिश्चम:।
सुतीर्ण: सुहृदां वीर्यान्न त्वदर्थ मया कृत:।।
रक्षता तु मया वृत्तपवादं च सर्वत:।
प्रख्यातस्यात्म वंशस् न्याङ्गं च परिमार्जिता:।।
लक्ष्मणे वाथ भरते कुरू बुद्धि यथासुखम्।।
शत्रुध्ने वाथ सुग्रीवे राक्षसे वा विभीषणे।
निवेशय मन: सीते यथा वा सुखमात्मना।।6/115/।
श्रीमती खानक शब्दमे ऐ भावकेँ ऐ रूपेँ उपस्थापित कएल गेल अिछ-
सीत हम अहाँक लेल नहि कयलहुँ
युद्ध
रावण केँ करक परास्त
देवसत्ता केँ स्थापित करक
पत्नी जनिकर हरण भेल
ताहि राजाक कलंक मेटब
छल अभिष्ट
से भेल सिद्ध
तेँ कयल युद्ध
हे सीते, आइ अहाँकेँ कएलहुँ मुक्त पत्नी धर्मसँ
रहू लंका मे
किंवा जाउ भारतवर्ष
भरत किंवा शत्रुध्न आिक लक्ष्मण
जकरा संग रहबाक हो रहू-
रामक ई प्रसंग अत्यन्त कारूणिक अछि। अहूठाम िनर्दोष सीतापर रामक वचन वाणक प्रहार भेल अछि जकरा नारी अस्मितापर प्रहार कहल जा सकैछ। महात्मा तुलसीदासकेँ श्रीरामक ई कटूक्तिपूर्ण वचनसँ ततेक अप्रिय बुझना गेलनि जे ओ अपन रामकथामे वस्तुक आग्रहेँ ऐ घटनाक अल्पतम शब्दावलीमे उल्लेख कऽ कऽ आगू बढ़ि गेलाह-
सीता प्रथम अनल मुह राखी।
प्रकट कीन्ह चह अंतर साखी।।
तेहि कारण करूणानिधि कहे कछुक दुर्बाद।
युपत जातु धानी सब लागी करै विषाद।।
मुदा ऐ प्रसंगमे वाल्मीकिक सीतामे जै अपार ऊर्जाक दर्शन होइत अछि, तकर श्रीमती खानक खण्डकाव्यमे अभाव देख पड़ैत अछि, जकरा आश्चर्यजनक कहल जा सकैछ। वाल्मीकिकि सीता अग्नि परीक्षासँ पूर्व प्रगल्यतार्वक अपनापर कएल गेल शंकाक प्रतिवाद करैत छथि जे नारी अस्मिताक
प्रति हुनक दृढ़ भावनाक प्रतिक थिक यथा-
किं माम सदृशं वाक्यमीदृशं शोकदारूणम्।
रूक्षं प्रावयसे वीर प्रकृत: प्राकृतामिव।।
पृथक्स्त्रीणां प्रचारेण जातित्वं परिशङ्कसे।
परित्यजैनां शंङ्कं तु यदि तेऽहं परीक्षिता।।
यदहं गात्रसंस्पर्शं गतास्मि विवशा प्रभो।
कामकारो न मे तत्र दैवं दत्राापराध्यति।।
सह संवृद्धभावेन संसर्गेण च मानद।
यदि तेऽहं न विज्ञाता हता तेनास्मि शाश्वतम्।।
त्वया तु नृपशार्द्ल शेषमेवानुवर्तता।
लघुनेव मनुष्येण स्त्रीत्वमे पुरस्कृतम्।।
न प्रमाणीकृत: पणिर्बाल्ये मम निपीडित:।
मम भक्तिश्च शीलंच सर्वं ते पृष्टत: कृतम्।। इत्याति।
तथापि श्रीमती खानक ऐ खण्डकाव्यक ई विशिष्टता थिक जे ऐमे मिथिलामे रामजानकी विषयक रूढ़ि सभकेँ सेहो महत्वपूर्ण स्थान देल गेल अछि। मिथिलामे प्रत्येक कन्याकेँ सीताक प्रतीक मानल जाइत छन्हि आ मिथिलाक लोकगीतमे सीता प्रत्येक जनकक पुत्रीक रूपमे गृहीत छथि। मैथिली लोकगीतमे सीताक वैवाहिक प्रसंगक बहुलय अछि आ लोक सीताक व्यथा-कथाकेँ जेना बिसरि गेल छथि। ऐ तथ्यकेँ श्रीमती खान ऐ शब्दें अभिव्यक्त कएने छथि-
सीकी खोंटैत
लिखिया करैत
सुआसिम लोकनि गओतीह गीत
ढौरतीह कोबर
बिसरि जयतीह सायास
सिया धियाक अनसोहाँत पीर।
श्रीमती खान नारी ओ पुरूषक समकक्षता ओ सहभवहि केँ प्रेय रूपमे ऐ साहित्यिक कृतिमे प्रस्तुत कएलनि अछि जे ऐतिहासिक-पौराणिक कथावस्तुकेँ अधुनातन युगजीवनक परिप्रेक्ष्यमे देखबाक अन्वेषक दृष्टिक काणे हिनका साहित्यकार वरेण्य श्रेणीमे पाङ्केय सावित करै छन्हि। द्रष्टव्य अछि रामक प्रतीक्षा सीताक ई उक्ति-
हमरा लेल अहाँ प्राणहरि छी राम
ने छी साध्य, ने साधन
अहाँ साक्षत विजय थिकहुँ
हम मुदा
पराजय नहि थिकहुँ
नहि होइत छैक
प्रत्येक प्रतिस्पर्द्धामे
जय आ पराजय
सहजता, सरलता ओ प्रसाद गुण सम्पन्नतासँ मण्डित तत्सम् ओ तद्भवबहुल श्रीमती खानक ऐ खण्डकाव्यमे उपमा, उत्प्रेक्षादि अलंकार सहजहिं आकृष्ट करैत अछि आ भवभूतिक एको रस: करूण एवं प्रतिध्वनित होइत देख पड़ैछ। ऐ पठनीय, मननीय ओ संग्रहणीय कृतिक हेतु श्रीमती खान साधुवादक पात्र छथि। मैथिली जगतक तँ सहजहिं, रामकथाक प्रत्येक अध्येताकेँ हिनक ई खण्डकाव्य आकर्षित करतनि, से अपेक्षा कएल जएबाक चाही। किछु परिमार्जनक संग ई कृति कालजयीक श्रेणीमे गण्य होएबाक योग्यता रखैछ। मैथिली रामकथाक आयामकेँ संवद्धित करैबला ऐ कृतिकेँ विभिन्न दृष्टिये समीक्षा-समालोचनाक विमर्श परक आयाम भेटक चाही।

robotstxt: allowed

filter: keep


text:
अपने क' बता दी विगत 31 अक्टूबर क' पटना हाईकोर्ट बहुत नमहर सुनवाई के बाद नियोजित शिक्षक सभके समान काजक लेल समान वेतन देबाक फैसला सुनेना छल। प्राप्त खबैर केर मुताबिक अदालत केर फैसला सँ नीतीश सरकार मुश्किल मे फंसैत देखा रहल अछि।
ऐतिहासिक गांधी मैदान मे कैल्हि रवि दिन भेल बैठक मे 23 शिक्षक संघ द्वारा मिल जनवरी माह तक 'समान काजक लेल समान वेतन' नहि लागू भेला पर एक फरवरी सँ पूर्ण तालाबन्दी केर फैसला कायल गेल। जानकारी केर मुताबिक तालाबंदी केर दौरान शिक्षक सभ फ़रवरी माह मे होमै बला इंटर व मैट्रिक केर परीक्षा आओर मूल्यांकन काजक सेहो बहिष्कार करता।
अनिश्चितकालीन हड़ताल केर चेतावनी दैत 3.30 लाख नियोजित शिक्षक सभ नीतीश सरकार पर आरोप लगबैत कहलनि कि पटना हाईकोर्ट केर फैसला क' लागू नहि करी सरकार समय टारबाक रवैया अपनाबैत सुप्रीम कोर्ट जेबाक तैयारी क' रहल अछि।


text:
मिथिला में हरसिंह देव् के पंजीव्यवस्था क समय हमर मूल क पूर्वज तरौनी गाम में रहैत छलाह जे कर्महे वंशधर क संतति छलाह . अहिठाम ई उल्लेख आवश्यक जे धुरतराज गोनू झा वंशधर क पुत्र छलाह . म . म . परमेश्वर झा अपन पोथी "मिथिला तत्व विमर्श " में लिखैत छथि महाराज शिवसिंहक रजवाड़ासँ अव्यवहित पश्चिम तरौनी गाम अछि ओहिसमय एहि गाममे बड्ड भारी विद्वान, सिद्ध पुरुष तथा श्रौतस्मतीनिपुण लोक बसैत छलाह जे शिवसिंहक आश्रित भए अनेकों ग्रामोपार्जन कयलनि। विशेषतः कर्महे मूलक श्रोत्रिय ब्राह्मण छलाह। हिनका लोकनीक डीह गामक दक्षिण-पश्चिममे छन्हि आ संप्रति ओहि डीहकेँ लोक सभ विष्णुपुरी डीह कहैत अछि।कर्महे तरौनी मूल क श्रोत्रिय ब्राह्मण में वर्तमान मे उजान ग्रामवासी मीमांसक श्री योग दत्त प्रभुत तथा अवाम गाम में बाबू श्री भगवान दत्त झा तथा बाबू श्री मनधन झा( वर्तमान मिथिलेश श्री रमेश्वर सिंह , के . सी . आई. ई. क सार ) प्रभृत छवि .
मीमांसक पंडित योग दत्त झा क प्रकाशित बहुत रास ग्रन्थ अछि जेना अमृतोपदेश , गीतात्र्यप्रकाशिका आदि I बाबू श्री भगवान दत्त झा और बाबु श्री मनधन झा क पिता बाबु घरभरन झा जिनकर छोट पुत्री ( राजमाता साहिब जिनकर सारा पर दरभंगा क माधवेश्वर मे अन्नपूर्णा मंदिर अछि ) क विवाह मिथिलेश रमेश्वर सिंह से छल , संत कवि छलाह हिनक पाण्डुलिपि उपलब्ध अछि जे कबिरवानी अछि और कैथी लिपि में अछि जेकर प्रकाशन लेल कार्य प्रगति पर अछि l
१५ वीं शदी मे कर्महे तरौनी मूल क विष्णुपुरी झा के मोरंग के राज दरवार से दू टा गाम प्राप्त भेल छल वो सन्यास धारण क लेने छलाह और बहुत नामवर कवि छलाह . सुनवा में अछि जे वोहि गाम क दानपत्र बाबू भगवान दत्त झा क समयतक हुनका जिम्मा मे छल और वो ओकर राजस्व प्राप्त करयत छला .
तरौनी से देवानंद झा उजान बसला पंजी मे हिनक उल्लेख प्रेतपाल देवानंद अछि . जनश्रुति अछि जे एकबेर हुनका प्रेत ल गेल और अपन विवाह करेवा लेल बाध्यकारी क देल वो प्रेत के बुझेवा मे सफल भेला जे हम प्रेत विवाह पद्धति नहि जनैत छी हमरा एकर अध्ध्यन लेल समय चाही I प्रेत एक आध दिन मे विवाह संपन्न करेवाक वचन ल हुनका सकुशल घर पहुंचा देलक . वचन क निर्वाह करवा लेल वो भूत- प्रेत - पिशाच विवाह पर अध्ययन क प्रेत विवाह पद्धति बना नियत समय पर प्रेत क विवाह संपन्न करेला ज्ञातव्य हो कि मनु विवाह क आठ प्रकार मे पिशाच विवाह क सेहो उल्लेख केने छैथ I प्रेत वही दिन से हुनकर सभ तरहे प्रतिपाल / सेवा अप्रत्यझ रुपे करय छल आ हुनका समक्ष कोनो परेशानी नहि आबय दैन्ह . अहि से सर समाज मे हिनक चर्चा प्रेतपाल देवानंद पड़ल .
" An Account Of Maithil Marriage " जे जर्नल ऑफ़ बिहार & उड़ीसा रिसर्च सोसाइटी ,पटना क वॉल्यूम III , पार्ट IV मे १९१७ मे प्रकाशित अछि मे मनु द्वारा मान्य आठ प्रकार क विवाह क उल्लेख अछि .
आगू एक शाखा उजान से अवाम आईब गेलाह . बाबू भगवान दत्त झा हमर पितामह छलाह उजान ग्रामवासी मीमांसक पंडित योग दत्त क संतति वर्तमान में जमशेदपुर में रहैत छैथ और संपर्क में छैथ .
१५ वीं शदी मे कर्महे तरौनी मूल क विष्णुपुरी झा के मोरंग के राज दरवार से दू टा गाम प्राप्त भेल छल वो सन्यास धारण क लेने छलाह और बहुत नामवर कवि छलाह . सुनवा में अछि जे वोहि गाम क दानपत्र बाबू भगवान दत्त झा क समयतक हुनका जिम्मा मे छल और वो ओकर राजस्व प्राप्त करयत छला .
आगू एक शाखा उजान से अवाम आईब गेलाह . बाबू भगवान दत्त झा हमर पितामह छलाह उजान ग्रामवासी मीमांसक पंडित योग दत्त क संतति वर्तमान में जमशेदपुर में रहैत छैथ और संपर्क में छैथ .


text:
जखन कि अगबे मिथिलांचल क्षेत्र म' एखन धरी 131 लोगक मारबाक खबैर अछि। मुजफ्फरपुर आओर आसपास के जिला म' एखन धरी 94 लोगक मौत भ' चुकल अछि।
बाढ़िक विक्राल स्थिति क' देखैत कैल्हि गुरुदिन मुख्यमंत्री नीतीश कुमार आओर उपमुख्यमंत्री सुशील कुमार मोदी गोपालगंज, बगहा, बेतिया, रक्सौल आओर मोतिहारी के बाढ़ि प्रभावित इलाका केर हवाई सर्वेक्षण केलनि।
आपदा प्रबंधन विभाग के प्रधान सचिव प्रत्यय अमृत कहलनि कि भारतीय मौसम विज्ञान सँ भेटल पूर्वानुमान केर मुताविक अगिला सात दिन धरी प्रदेश म' बारिश केर आसार नहि अछि। किछु जगह पर छिटपुट बारिश होएत। यदि बारिश नहि भेट तँ बाढ़ि प्रभावित क्षेत्र म' स्थिति सुधरत।
प्रदेश के नदि सभक जलस्तर कम भेलाक बादो लाखों आबादी त्रासदी झेलबाक लेल मजबूर छथि। कैल्हि बाढ़िक पैन म' डूबला सँ 16 लोगक मौत भ' गेल। एहि म' पूर्वी चंपारण के 7, मधुबनी के 2, समस्तीपुर के 1 आओर सीतामढ़ी के 4 लोग शामिल छथि।
पश्चिम चंपारण म' स्थिति यथावत अछि। आए पांचम दिन सेहो मुजफ्फपुर-बेतिया -गोरखपुर रेलखंड पर रेल यातायात ठप रहल। गोपालगंज जिला म' बाढ़िक स्थिति भयावह भ' गेल अछि। बुधदिन सिधवलिया प्रखंड के सदौवा गाम लग सारण मुख्य तटबंध टुटलाक बाद एनएच-28 क' पार करि पैन गाम आओर खेत सभके डुबबैत बही रहल अछि। एनएच-28 पर तीन फिट पैन होयबाक कारण सँ प्रशासन द्वारा हाईवे पर वाहन सभक आवागमन पर रोक लगाओल गेल अछि।


text:
Home » Archives by category » Article » Philosophy (Page 15)
धर्म, संन्यास, कर्तब्य, अकर्तब्य, लोक-आस्था, कर्तव्यपरायणता: गंभीर आह्वान
मैथिली जिन्दाबाद पर प्रकाशित ‘विशेष संपादकीय’ मे पुरी मठकेर शंकराचार्य आ हुनक मूल परिवारजनक दयनीयता पर मैथिली-हिन्दी कवि एवं अभियानी ‘उमाकान्त झा बक्शी’ केर भावुक लेकिन यथार्थ उद्बोधन करयवला मनोभावना आ सार्वजनिक आह्वान – राज्य सरकार, केन्द्र सरकार, समाजसेवी, बुद्धिजीवी एवं समस्त मैथिली-मिथिला अभियानी सँ। जरुर पढू!! स्वयं श्री बक्शी केर शब्द मे: अनंत श्री […]
स्वधर्म केँ जुनि बिसरू मैथिल
श्रेयान् स्वधर्मो विगुण: परधर्मात् स्वनु्ष्ठितात्। स्वधर्मे निधनं श्रेय: परधर्मो भयावह:॥३५॥ अपन धर्म श्रेयस्कर होइत अछि। अनकर अति मनोरम व्यवहृत धर्मे सँ अपन अपूर्णो धर्म बेसी नीक होइत छैक। अपन धर्म मे मरनाय सेहो नीक होइत छैक, आन धर्म भयावह (भय सँ आक्रांत) होइत छैक। गीताक तेसर अध्याय मे प्रयुक्त एहि श्लोक सँ एकटा पैघ सीख […]
शरणागतवत्सल केर शरण मे अर्पित भक्ति-पुष्प
प्रात:स्मरणीय भगवान् विष्णुकेँ सुमिरन करी पहिले: अथ ध्यानम् शान्ताकारं भुजगशयनं पद्मनाभं सुरेशं विश्वाधारं गगनसदृशं मेघवर्णं शुभाङ्गम्। लक्ष्मीकान्तं कमलनयनं योगिभिर्ध्यानगम्यं वन्दे विष्णु भवभयहरं सर्वलोकैकनाथम्।। जिनक आकृति अतिशय शांत अछि, जे शेषनागक शैयापर शयन कय रहल छथि, जिनक नाभिमें कमल अछि, जे देवता सभकेँ सेहो ईश्वर आ समस्त जगत केर आधार छथि, जे आकाश जेकाँ सर्वत्र व्याप्त […]
दरभंगा मे आइ मनायल जा रहल अछि जानकीक छठिहार दिवस
विगत २७ अप्रैल संपन्न जानकी नवमी यानि जानकी जन्मदिवस केर रूप मे मिथिला सहित मैथिलजन द्वारा देश-विदेश कतेको ठाम मनेबाक समाचार भेटल। मैथिली लोकसंस्कृति मंच द्वारा आयोजित जानकी नवमी मे २७ अप्रैलक जन्म सँ लैत आइ छठिहार दिवस केर रूप मे सेहो मनायल जेबाक समाचार एहि समितिक सचिव प्रो. उदय शंकर मिश्र देलनि अछि। मैथिली […]
लाल बनल शंकराचार्य – पोसनिहारि जननी भेल ‘बताहि सँ बतहिया’
स्वामी निश्चलानन्द सरस्वती: एक परिचय अनंतश्री विभूषित स्वामी निश्चलानन्द सरस्वती,जगद्गुरु शंकराचार्य, पूरी पीठाधीश्वर केर जन्म मिथिलाक हृदयस्थली ग्राम हरिपुर बक्शी टोल जे हाल उत्तरी बिहारक मधुबनी जिला मे पड़ैत अछि ओहि पावन धरती पर भेलन्हि। ई गाम प्रकांड विद्वानक बस्ती छल आ आइ धरि एकर पहिचान किछु ओहि तरहक विद्यमान अछि। महामहोपाध्याय मुकुंद झा “बक्शी” […]
ऊपरी बाधा: योग आर उपाय
ज्योतिष मणि शंकर ठाकुर, वाराणसी। मैथिली जिन्दाबाद, अप्रैल ३०, २०१५. हम सब जतय रहैत छी ओतय कतेको एहेन शक्ति होइत छैक जे देखाइ नहि पड़ैत अछि मुदा बेसीकाल हमरा सब पर प्रतिकूल प्रभाव पारैत रहैत अछि जाहि सँ हमरा लोकनिक जीवन अस्त-व्यस्त आ दिशाहीन भऽ जाइत अछि। यैह अदृश्य शक्तिकेँ आम भाषा मे ऊपरी बाधाक संज्ञा […]
Yog Ki Thik: Geetaa
औझका प्रसाद (Today’s Bliss): (पुनरावृत्ति – जुन २०१२ उपरान्त) अनुरोध: एक बेर मे पढला पर कम बुझायत, दोसर बेर ताहि सँ बेसी, तेसर बेर आरो बेसी आ बेर-बेर पढब तऽ अमृतपान करब समान अनुपम अभीष्टक प्राप्ति होयत। तैँ, कनेक मन थिर कऽ के आजुक साधना – स्वाध्याय करब। बहुत अनुपम प्रसाद थी ई: (योग करब […]


text:
हिनकर बर मोल छैन,ई त दूल्हा आजु कए
हिनकर बाबु बिकेलखिन लाखे,बाबा कए हजारी
लगबयौन मिल जुइल कए बोली ई दूल्हा आजु कए
हिनकर गुण छैन बरभारी,ई रखै छथि दू-टा बखारी
दरबज्जा पर जोड़ा बडद,रंग जकर छैन कारी
भैर दिन ई पौज पान करैत छथि,जेना करे पारी
भोरे उठी ई लोटा लs कs पिबए जाए छथि तारी
साँझु-पहर चौक पर जेता,चाहियैंह हिनका सबारी
ई छथि मएक बर-दुलरुआ,हिनका दियौंह एकटा गाड़ी
हिनकर गुण छैन बरभारी ई पिबई छथि खाली तारी
हिनका पहिरए आबै छैन नहि धोती,दियौन जोर भैर साडी
लगबयौन-लगबयौन हिनकर बोली ई,दूल्हा आजु कए
हिनकर बर मोल छैन,ई त दूल्हा आजु कए
***जगदानंद झा 'मनु'


text:
एहन नै जे बिहार सरकार ही शराबबंदी आ नशा मुक्त समाजक निर्माण में आम आदमी के जागरूक क रहल अछि। बिहार में व्यक्तिगत स्तर पर सेहो लोग सब नशामुक्त समाज के लेल काज क' रहल छैथ । एही कड़ी में एक नाम पूर्णिया जिलाक पुलिस अधीक्षक निशांत कुमार तिवारी सेहो छैथ । विगत कीच दिन स' ओ पुलिस कप्तानी के साथ - साथ एही मुहीम क'सेहो हिस्सा बनल छैथ ।
पश्चिम बंगाल आ पूर्वोतर राज्य सब स सटल पूर्णियाक' सीमा नेपाल सs सेहो लागल अछि । एहन में पुलिस प्रशासन के एहीठाम हमेशा मुस्तैद रहए पड़ैत अछि ।
जखन देश-विदेश में 'अंतर्राष्ट्रीय मादक द्रव्य निषेध (नशा मुक्ति) दिवस' मनायल जा रहल छल , ओहि समय पुलिस अधीक्षक निशांत आम आदमीक साथ मिलक नशामुक्त समाज के लेल शहर में झांकी निकलला ।
स्कूलों में प्रतियोगिता सेहो आयोजित करैत छैथ निशांत
निशांत झांकी के अलावा शहर के कॉलेज सब में वाद-विवाद प्रतियोगिता, स्कूलों में पेंटिंग प्रदर्शनी, मेडिकल कैम्प आदि सेहो आयोजित करवा रहल छैथ । एही सs पूर्व कतेको मौका पर निशांत लोक सब के नशा मुक्त समाज के निर्माण के लक जागरूक करैत रहैत छैथ ।
तिवारी कहला , "नशामुक्त समाजक निर्माण लेल हमरा सब गोटे के आगा आबे पडत । नशा परिवार के तोड़ैत अछि , नशा समाज के दूषित करैत अछि । एहन में हमरा सबहक दायित्व अछि जे समाज के नशामुक्त करे में अपन - अपन स्तर पर काज करी । सरकार एही मुहिम में हमर सबहक सहायता क रहल अछि ।"


text:
~ सब ठीके - ठाक ! बस कोना ना चलि रहल छय अपन - - - - -
~ एखन धड़ि दनाने पर बैसल छी ? आब चलू ने !
~ तखन कि करब यउ बैसल नहि रहब तऽ कोनो अहाँ जकाँ हमरा हाय - हुत्ती धेने अछि कि ? आ जायब कतय ? सेहो अाहां संग !
~ हयउ आय अगस्त मुनि के तर्पण छियैन ने त चलबय ने आब !
~ अगस्त मुनि के तर्पण छियैन कि नहि ताहि स हमरा कि ? जांउ छियैन्हे तऽ , हम कतय जायब ?
~ पोखड़ि यउ ! अगस्त मुनि के जल देवऽ के लेल !
~ हम हुनका जल देवनि सेहो पोखड़िक घिनेलहा पानि ? किआ हुनका अपना कोनो जल लेवा मे दिक्कत होइत छैन्ह से अहाँ कऽ समाद देने रहथि कि ?
~ हयउ लालबाबू अहुं जेना एहि समाजक लोके ने रहि तेहने गप करैत छी ! सब साल एहि तिथि के लोक पोखड़ि - नद संऽ हुनका अंजली दैत छैन्ह !
~ एं यउ लोक जे हुनका अंजली देतनि से बूड़िये ने होयत ! कहाँदनि ओ आतापी - वातापी सन बली कऽ भक्ष कऽ समूद्र कैंऽ आंजूर मे उठा पिव गेल रहथि ! तिनका अहां आहाँ एक ठोप पोखड़िक जल आ दू टा दाना तील देवनि , एहनो क्षुद्रता होय कहुं ?
~ हुनका कतेक संऽ त्रिप्ती हेतनि ताहि संऽ कि ? अपन सबहक जे परंपरा भऽ एलय तकर ने निर्वाह हम अहाँ करब यउ लाल बाबू !
~ हम एहन फुसि'क परंपरा केंऽ मानितहि नहि छी तखन निर्वाह करवाक कोन गप्प ? आब अहिं संऽ हम पुछैत छी : अहाँ पाँच सैय रसगुल्ला खाय बला लोक छी अहाँ के कियो नोत दय एक टा रसगुल्ला आगू कऽ दय दिऽ आ कहय जे भ गेल आब जाउ तखन केहन मोन होयत से कहु ?
( बेचारे चूप चाप पोखड़ि दिस विदा भऽ गेलाह बिन किछु जवाव देने )
वी०सी०झा"बमबम"
कैथिनियाँ


text:
एहि अवसर पर जिला अल्पसंख्यक कल्याण पदाधिकारी राहुल कुमार, जिला कार्यक्रम पदाधिकारी स्थापना अमर भूषण, कार्यक्रम पदाधिकारी मध्याह्न भोजन योजना शिव दयाल प्रसाद, सामाजिक कार्यकर्ता गोविन्द झा, केदार नाथ सिंह मुन्ना, भाजयुमो जिला उपाध्यक्ष प्रकाश झा, नारायण चौधरी, नागेंद्र नाथ झा, करण सिंह, राजीव झा, मिथिलेश सिंह, मुंगलाल साह, लक्ष्मण मुखिया, संजीत महतो, विजय कुमार ज्योति, संतोष कुमार सादा एवं हुनकरसहयोगी उपश्थित छलाह।
इस पुनीत काजक लेल गोठ बरुवारी पंचायत केर मुखिया श्रीमती सरिता देवी आर हुनक पति साहेब झा धन्यवाद दैत कहलनि कि समाज के हर व्यक्ति म' यदि एहि तरहक संवेदनशीलता आर जागरूकता होयत तेँ स्वछ भारत मिशन केर तहत तीन मासक भीतर गोठ बरुवारी पंचायत शौच मुक्त भ' बिहार म' अप्पन परचम लहराओत।


text:
प्राप्त खबैर केर मुताबिक छैला बिहारी केँ बड़का भाई अनिल सिंह केँ किछु गोटा सुचना देलक कि विनोद यादव समेत कैको अपराधी हुंकार खेत पर कब्जा करबाक कोशिश क' रहल अछि। अनिल अप्पन भाई आओर बेटाक संग खेत पहुंचला, जाहिक बाद अपराधी सभ हुनका सँ खेत छोड़बाक बदला दू लाख मांगलक।
जाहिकेँ अनिल सिंहविरोध केलक तेँ अपराधी हुनकर अपहरण क' लेलक। कुनू तरहे अनिलक बेटा गुड्डू आओर हुनकर भाई ओता सँ भगवा मे सफल रहला, जाहिक बाद पौरा थाना क' ऐहिक सूचना देल गेल आओर पुलिस जांच मे जुटी गेल।
परिजन सभकेँ आशंका अछि कि अपराधी सभ अनिल संग किछु भी क' सकैछ। आब देखबाक अछि कि पुलिस अपराधी सभकेँ पकड़बा मे कखन सफल होयत अछि। मुदा सवाल ई उठैत अछि कि अपराधी सभ जाहि तरहे वारदात सभकेँ अंजाम द' रहल अछि ऐना मे सुशासन राज मे सेहो खास लोग सभकेँ सचेत रहबाक जरुरत अछि।


text:
पटना। नगर विकास आ आवास मंत्री प्रेम कुमार अधिकारी सब कए साफ तौर पर कहला अछि जे बहुत भेल आ एहि लेल बाट नहि ताकब। आखिर 28टा शहर क सिटी डेवलपमेंट प्लान कहिया तक तैयार करैत रहब। हमरा कोनो हाल मे एहि साल मार्च तक प्लान तैयार चाही। डीएफआईडी (डिपार्टमेंट फार इंटरनेशनल डेवलपमेंट, इंग्लैंड) क मदद स एहि शहर मे स्पर (सपोर्ट प्रोग्राम फार अरबन रिफार्म्स) कार्यक्रम क तहत विकास क काज हेबाक अछि। नगर विकास मंत्री एकरा लेल तैयार कैल जा रहल योजना क विभाग क प्रधान सचिव, सबटा कंसलटेंट, विभाग क विशेष सचिव आ स्पर क अधिकारी सबहक संग समीक्षा सेहो केलथि। मंत्री क अनुसार सीडीपी (सिटी डेवलपमेंट प्लान) क रूपरेखा तैयार भेलाक बाद विस्तृत परियोजना प्रतिवेदन तैयार करि कार्यान्वयन क लेल जेबाक अछि। एहि स शहर क मूलभत सुविधा मे काफी सुधार होएत। सीडीपी क तैयारी क क्रम मे मास्टर प्लान, जल उपचार संयंत्र क निर्माण आ जल संरक्षण, पूरा शहर आओर निकट क ग्रामीण इलाका-जे असगर 20 साल मे शहर मे शामिल भ सकैत अछि क लेल पेयजलापूर्ति नेटवर्क, सिवेज नेटवर्क, औद्योगिक प्रयोजन क लेल पानी क आपूर्ति, सार्वजनिक शौचालय, शहरी जल निकासी क योजना, वर्षा जल संरक्षण, मौजूदा सड़क क कात मे नाली क निर्माण, कचरा प्रबंधन, सड़क क चौड़ीकरण, स्ट्रीट लाइट, चौराहा क सौंदर्यीकरण सहित सिग्नल क व्यवस्था, परिवहन विकास, आटो-टैक्सी स्टैण्ड क विकास सन योजना पर विचार करि ओकरा समावेश कैल जाएत।
मुख्य पृष्ठ समाचार फौरन तैयार हुए 28टा शहर क विकास योजना: प्रेम


text:
साओन मासक कृष्ण -पक्षक पंचमीसँ प्रारम्भ आ शुक्लपक्षक तृतीया तिथिकेँ सम्पन्न होमऽबला मिथिला - संस्कृति व भक्तिक पाबनि मधुश्रावणी एहिबेर 24 जुलाइ ( रविदिन ) सँ शुरू भेल आ 5 अगस्त धरि चलत ।नवविवाहिता स्त्रीगणकलेल एहि पूजाक विशेष महत्व छनि । नवविवाहिता एकदिन पहिनहि ( चौठ तिथिकेँ ) अर्थात ' नहाय-खायदिन' भोरे ब्रह्म मुहूर्तमे पवित्र गंगाजलसँ नहा सूर्यास्तसँ पहिनहि अरबा भोजन कऽ पूजन श्री गणेश करैत छथि । एहिबेर ई पूजा 13 दिनधरि चलत ओना कोनोबेर तिथक हेरफेरसँ 14 वा 15 दिनक सेहो भऽ जाइत छै ।
पूजाक महत्व --- मधुश्रावणी पूजन अहिबाती स्त्रीगणकलेल बड़ महत्वपूर्ण होइछ । एकर महत्व बतबैत
एहि पाबनिमे नइहर आ सासुर दूनूक सहयोग अपेक्षिते टा नहि अनिवार्य होइत छै । नवविवाहिता सासुरसँ आयल नव वस्त्रादि धारण करैत छथि । पूजाक समापनपर यत्र-तत्र भायक द्वारा हाथ पकड़ि पूजनहारिकेँ उठयबाक प्रथा सेहो अछि; मुदा सभठाम नहि ।
टेमी दागबाक परम्परा ---- पूजाक अन्तिम दिन पूजनहारिकेँ कठिन ' अग्निपरीक्षा ' देमऽ पड़ैत छनि जे आन संस्कृतिमे दुर्लभ अछि । टेमी दागऽ केर परम्परामे नवविवाहिताकेँ हाथ-पयर आ ठेहुनपर आरतक पात आ पान राखि जरैत टेमी ( बाती )सँ दागल जाइत छनि आ ' इस्स ...... ' नहि बजबाक छनि, एहिसँ हुनक सहनशक्ति आ सतीत्वक परीक्षण होइत छनि ।
पूजाक अन्तिम दिन ( टेमीदिन ) 14 टा पनपथिया आ एकटा चनाइक डालामे अंकुरी, फल-मधुर, दऽही आदिसँ सजा 14 टा अहिबाती स्त्रीगणकेँ बाँटल जाइत छनि ।


text:
पटना। अगिला दशक मे बिहार मे सकल घरेलू उत्पाद आठ प्रतिशत क वृद्घि कए उम्मीद अछि। मुदा सकल घरेलू उत्पाद अगिला दशक मे 1,05,148 करोड़ टका स बढि़ कए 2,64,781 करोड़ टका भ जाएत। इ उम्मीद एसोचैम जतउलक। एसोचैम क मुताबिक इ वृद्घि बढिय़ा प्रशासन स संभव भ सकल। एसोचैम सेहो उम्मीद जतउलक जे विजन 2020 क तहत राज्य प्रगति क रहल अछि। मालूम हुए जे एहि साल 4000 करोड़ टका क निवेश बिहार कए भेटल अछि। दोसर ओर, एकटा चिंता क विषय सेहो अछि जे देशक जीडीपी मे राज्य योगदान कम अछि आ राज्य मे गरीबी क स्तर 42 प्रतिशत अछि। एहि परि विचार करबाक जाए।
मुख्य पृष्ठ समाद विशेष बिहारक जीडीपी आठ प्रतिशत रहबाक अनुमान


text:
मैथिली साहित्य आ मिथिलाक संस्कृति पर विमर्शक एकटा मंच ।प्राचीन गौरवशाली परंपराक पहचान आ नवीन प्रगतिशील मूल्यक निर्माण लेल एकटा लघु प्रयास ।
Tuesday, 27 March 2012
प्रतिज्ञा
सभक अपन अपन रंग
अपन अपन खून
अपन आगि पानि
प्रतिज्ञा केवल उपनेन दिनक कनफूंकाइए नइ
ईसकुल गाम समाज यात्रा क' प्रत्येक शिक्षा के निमित्त
प्रतिज्ञा केवल पितृऋण मे घोघचल कोना
सभक ऋण नितदिन दोबर तेबर होइत
गाम पोखरि किताब भाषा आ ब्रहमाण्ड मे पसरल
कखनो कखनो सप्तपदी क' प्रतिज्ञा हावी होइत
सभ ऋण सभ प्रतिज्ञा सभ सपना पर
छेटनगर दिमागक सभ प्रतिज्ञा
सानल माटि नइ मूरती सन
सभ प्रतिज्ञा मांगैत खून पसेना
समय आ निष्ठाक एकटा ठोस फांक
आ कखनो कखनो दू व्यक्तिक प्रतिज्ञा
दौड़ैत हिंसक मूद्रा मे
कखनो त' एके व्यक्ति क' दू प्रतिज्ञा
आमने -सामने
दूनू सँ जुड़ल कतेको दिन-राति
कथा कविता ............


text:
राज्य सरकार सभ गाम केँ पूरा तरहे नशामुक्त करबाक तैयारी मेँ अछि जाहिलेल बहुत सख्त डेग उठाओल जायत। अपने केँ बता दी कि राज्य में पूर्ण शराबबंदी केर बादो ग्रामीण इलाका म' शराब धरल्ले सँ तीन गुना, चारि गुना भाव मेँ भेट रहल अछि।
ग्रामीण इलाका म' लोग मादक पदार्थ केँ सेवन नै करैथ, एहि लेल जिम्मेवारी तय करल जे रहल अछि। अगर गाम मेँ मादक पदार्थ केँ निर्माण, कारोबार, गांजा-भांग केर खेती या सेवन होयत तेँ एकर सूचना देबाक जिम्मेवारी मुखिया आर सरपंच के होयत।
उत्पाद विभाग एहि तरहक प्रस्ताव तैयार क' लेना अछि। उम्मीद अछि कि विधानमंडल केँ 29 जुलाई सँ 4 अगस्त तक होय बला मानसून सत्र मेँ ई विधेयक आनल जे सकैत अछि। सरकार पूर्ण शराबबंदी केँ संग पूर्ण नशामुक्त राज्य बनेबाक तैयारी क' रहल अछि। उत्पाद विभाग कानून केँ आर कठोर करबाक प्रस्ताव सरकार केँ भेजना अछि।
एतबे नै , नारकोटिक विभाग केँ संग सूचना सभक आदान-प्रदान के लेल उत्पाद विभाग कोआर्डिनेशन स्थापित क' रहल अछि। विभाग केँ सूचना भेटल अछि कि शराबबंदी के बाद राज्य मेँ गांजा, कफ सीरप आर नशीला इंजेक्शन लेबै बला लोगक संख्या मेँ वृद्धि भ' रहल अछि।
अगर कुनु गाम मेँ मादक पदार्थ केर निर्माण, सेवन या खेती होयत अछि तेँ गामक मुखिया आर सरपंच एहि केँ सूचना उत्पाद विभाग केर अधिकारी या संबंधित थाना या फेर डीएम क' देता।
एक दिस पूर्ण नशामुक्त राज्य बनेबाक प्रयास भ' रहल अछि तेँ दोसर दिस हाईकोर्ट केर डबल बेंच द्वारा कैल्ह मंगल दिन एक अहम फैसला मेँ जर्दा पान मसाला व गुटखा केर बिक्री पर फूड सेफ्टी कानून केँ तहत लगाओल रोक केँ रद्द क' देल गेल। कार्यकारी मुख्य न्यायाधीश इकबाल अहमद अंसारी आर न्यायमूर्ति चक्रधारी शरण सिंह केर खंडपीठ द्वारा तंबाकू कंपनि सभक रिट याचिका क' मंज़ूर करैत राज्य के खाद्य सुरक्षा आयुक्तक ओहि अधिसूचना केँ निरस्त क' देल गेल।
एहि कानून केँ तहत पिछ्ला बरख 6 नवंबर क' पान मसाला, गुटका आर जर्दा मेँ फूड सेफ्टी कानून केर मापदंड अनुसार तंबाकूक मात्रा नै हेबाक आर ओहि केर बिक्री पर राज्य भरी मेँ एक बरखक लेल रोक लगा देल गेल छल।


text:
आकाशवाणी दरभंगा सं जुड़ल ह्रषिकेश सुलभ जीके लंदन मे सम्मानित कएल गेलन्हि... मशहूर कथाकार...नाटककार ह्रषिकेष जी के लंदनक हाउस ऑफ कॉमन्स मे 16वां इंदु शर्मा कथा यूके सम्मान सं सम्मानित कएल गेलन्हि. ह्रषिकेश जीके ई सम्मान हुनकर कथा संकलन ‘वसंत के हत्यारे ’ के लेल देल गेलन्हि.
नलिन सूरी जीक कहनाय छलन्हि जे कथा यूके केर ई आयोजन विभिन्न भाषाई समुदाय केर लोक के जोड़य मे अहम भूमिका निभा रहल अछि. हृषिकेश सुलभ जीक कहनाय छलन्हि जे हुनका लेल तं लिखनाय जीबय केर लेल एकटा जरूरी शर्त जकां अछि. बिहार के जेहि इलाका सं ओ अबैत छथिन्ह ओहि ठाम लोक के एक- एक पल के लेल... एक- एक सांस के लेल संघर्ष करय पड़ैत अछि...सुलभ जी इहो कहलखिन्ह जे हमर सभक साझा संस्कृति के राजनीतिक नज़र लागि गेल अछि...जकरा हम सभ बचाबय के कोशिश में लागल छी.
एहि अवसर पर ब्रिटन मे बसि चुकल हिन्दी केर लेखक महेंद्र देवसर आओर कादम्बिरी मेहरा के ग्यारहवां पद्मानंद साहित्य सम्मान प्रदान कएल गेलन्हि


text:
जनकपुर । मिथिलाक 15 दिना मध्यमा परिक्रमा बुधदिन सम्पन्न भेल अछि । जनकपुरमे रामजानकी र मिथिला विहारीक डोला अन्तरगृह परिक्रमा कएलाक बाद मध्यमा परिक्रमा सम्पन्न भेल अछि । नेपाल आ भारतक 1 सय 33 किलोमिटर दुरीमे रहल विभिन्न धार्मिक स्थलके भ्रमणक' परिक्रमा डोला मंगलदिन जनकपुरमे आबिक' विश्राम कएने छल ।
धनुषा जिलाक ठेराकचुरी मठसं फ़ागुन 13 गते परिक्रमा शुरु भेल छल । परिक्रमामे जनकपुरक हनुमाननगर होइत भारतको करुणा, विशौल, महोत्तरी जिलाक मटिहानी,जले·ार, मडइ, ध्रुव कुण्ड, कंचन वन, क्षिरे·ार, सतोषर, पर्वत्ता, औरही आ फ़ेरो पुन भारतक करुणा विशौल होइत वृहत्तर जनकपुर क्षेत्र पडैत अछि । परिक्रमामे सहभागी साधुसन्त, महन्थ आ श्रद्धालु भक्तजन पएरे चलिक' इ परिक्रमा पुरा करैत अछि । मंगलक राति सम्मत जराओल गेल । जनकपुर नगरको अन्तगृह परिक्रमामे नेपाल आ भारतक श्रद्धालुक अपार भीड रहैत अछि ।


text:
एक पुलिस अधिकारी कहलनि कि युवक के लाश भेटल अछि जिनका घसीटबाक निशान सेहो भेटल अछि। जाहिर तौर पर बहुत तड़पलाक बाद युवक के मौत भेल अछि। संदीप के हत्या हुनका घर म' कायल गेल अछि। संदीप बस म' खलासी के काज करैत छलाह, आओर हुनकर माता- पिता दिल्ली म' रहैत छलैन्ह। हत्याक घरी ओ घर म' असगरे छलाह।
बताओल जे रहल अछि कि हत्यारा सभ हुनका मारबाक बाद घर के मुख्य दरवाजा भीतर सँ बंद क' देना छल आओर देबाल फैंग फरार भ' गेल छल। पुलिस द्वारा शव क' कब्जा म' ल' पोस्टमार्टम लेल भेजल गेल अछि। एहि वारदात सँ पूरा इलाका म' सनसनी आओर मातम पसरल अछि।
एहि घटना केर संबंध म' डीएसपी पूर्वी गौरव पांडेय कहलनि कि पछिला किछु दिन पहिने संदीप आओर हुनकर पड़ोसी शंभू मंडल के बेटाक बीच कुनु बात ल'क' कहासुनी भेल छल। फिलहाल एहि मामला म' किनको गिरफ्तारी नहि भेल अछि। घटना स्थल स' एफएसएल केर टीम कैको नमूना एकत्रित केना अछि।


text:
बोधगया (गया)। फिल्मी दुनिया क पाश्र्व गायक सुरेश वाडेकर कहलथि जे जेना जमाना बदलैत अछि, ओना लोक क पंसद सेहो बदल रहल अछि। हम लोक ओहने कोशिश फिल्म क जरिये करबाक कोशिश करैत छी। गाना-बजाना सेहो वक्त क हिसाब स बदल रहल अछि, मुदा एतए नहि बदलबाक चाहि। श्री वाडेकर बौद्ध महोत्सव मे अपन गायन क पहिने पत्रकार स मुखातिब छलथि। ओ कहलथि जे अगर बिहार सरकार शास्त्रीय गायन कए बढ़ावा देबए मे हमर सेवा चाहैत अछि, त सरकार क आवाज ओ जरूर सुनताह। ओ कहलथि जे बिहार क काफी बच्चा मुम्बई मे अछि, जिनकर आवाज हम सुनने छी। बिहार मे प्रतिभा क कमी नहि अछि। एहि ठाम सही दिशा-निर्देश क जरूरत अछि।
मुख्य पृष्ठ समाचार जमाना क अनुसार बदलल लोक क पसंद : वाडेकर


text:
Tuesday, April 10, 2012
मो. गुल हसन - सभटा चौपट्ट भऽ गेल
बड़ मेहनतसँ खेती कएलहुँ
नीक-नीक धानक बीया लगेलहुँ
गोबर-छाउरकसँ खेत भरि हम
कादो कए हम धान लगेलहुँ
मुदा नहि जानि विधना कि लिखि देल....
की कहुँ भाय सभटा चौपट भऽ गेल।
धानक शान कहल नइ जाइ छल
हरियर कंचन धान लगै छल
तुलसी फूल-बासमतिसँ
गम-गम करैत हमर खेत भरल छल
मुदा, बाढ़िक चपेटमे सभ चल गेल
की कहुँ भाय सभटा चौपट भऽ गेल
कमला तँ मानि गेली
मुदा, कोशी बिगड़ल छल
आ भुतहीकेँ तँ बाते नहि करु
जेना सोझहे ओ उलटल छल
नहरक पानि आ वर्षा मिलि
दुनू खेलल ऐहन खेल
की कहुँ भाय सभटा चौपट भऽ गेल
सरकारक अभियान चलल
नेता सभ केलनि पहल...
एक हजार रुपैआ आ एक क्वीन्टल अनाज
देव से सुनि मनमे राहत तँ जरुर भेटल,
मुदा हे, अढ़ाइये सए रुपैआ पचीसे किलो चाउर
एतनेपर ओहो ब्रेक लागि गेल
की कहुँ भाय सभटा चौपट भऽ गेल
लिखैत ई बात गुल हसन कहैए की कहुँ भाय.....
आब हमरा किछु नहि फुरैए...
किऐक तँ हेँ
केलहा-धेलहा तँ सभटा पानिमे चल गेल
की कहुँ भाय सभटा चौपट भऽ गेल।
Posted by Gajendra at 12:05 PM
Labels: मो. गुल हसन
Subscribe to: Post Comments (Atom)


text:
सङोर, सङोर वन्हवाक विश्वास
रोशनकुमार झा
जनकपुरधाम, कात्तिक २८, रेडियो मिथिलामे शनिक साँझ साढे सात बजे सँ शुरु भेल मैथिली रेडियो नाटक सङोरकेँ एक कार्यक्रम बीच शुभारम्भ कएल गेल अछि । नयाँ संसार तथा सर्च फर कमन ग्राउण्डक निर्माण तथा अनिता चौधरी, रविन्द्र झा आ शुनिल यादवक संयुक्त लेखनमे तैयार कएल गेल ई नाटक ४० हप्ता धरि चलत । प्रेम बास्तोलाक निर्देशनमे भऽ रहल ओ नाटकमे जनकपुरक ख्याति प्राप्त रंगकर्मी सभ अभिनय कएने छथि । नाटक रेडियो मिथिला सहित पुर्वकेँ सुनसरी सँ पश्चिमकेँ पर्सा धरिकेँ विभिन्न ७ टा एफएम स्टेशन सँ एक्कै संग प्रसारण हैत । एक पुस्ता आ दोसर पुस्ता बीचक अन्तरकेँ कम कऽ कऽ सङोर बना नयाँ समाज निर्माणमेँ युवासभकेँ अहिंसात्मक ढंग सँ जुटय अभिप्रेरित करबाक उद्देश्य सँ नाटककेँ निर्माण कएल गेल अछि । तएँ वरिष्ठ साहित्यकार डा. राजेन्द्र प्रसाद विमल आ नवका पुस्ताक चर्चित नाट्य कर्मी स्मृति मिश्रा संयुक्त रुप सँ नाटककेँ शुभारम्भ कएलन्हि । ओहि अवसर पर प्रियंका झा सरिता साह आ राम नारायण ठाकुुर, नाटकक एकटा अंशकेँ छनिकाक रुपमे प्रस्तुत कएलन्हि । कार्यक्रममे वरिष्ठ साहित्यकार डा. विमल नयाँ संसार निर्माणक मिसन अनुरुप निर्माण भेल ई नाटक सफल होएबाक विश्वास व्यक्त कएलन्हि । ओ कहलन्हि– ‘जाति–पाति, वर्ण–लिङ्ग, रंग–क्षेत्र आदि विभिन्न अवरोधकेँ चिरलापर मात्र नयाँ उडान सम्भव अछि । आ अहि नयाँ उडानक लेल ई नाटक प्लेटफर्म साबित हैत ।’ कमन ग्राउण्डक लेल राष्ट्रीयता आवश्यक रहल कहैत ओ प्रेम स्नेह आ अपनत्व सँ मात्र राष्ट्रीयता बन्धन मजबुत हैत बतौलन्हि ।
तहिना रेडियो मिथिला तथा मिथिला डटकमक प्रवन्ध निर्देशक गोपाल कुमार झा सङोर नाटक सभकेँ सङोर बना आगु बढयमे सहयोग करत बतौलन्हि । ओ अपने अहि नाटककेँ काठमाण्डूक हेड लाइन्स एण्ड म्युजिक एफएममे निःशुल्क प्रसारण करबाक बतौलन्हि । ओ ई नाटक समाजकेँ दिशा निर्देशन करबाक सेहो विश्वास व्यक्त कएलन्हि । कार्यक्रममे सर्च फर कमन ग्राउण्डक सेरेना रेक्स, मिनापक पूर्व अध्यक्ष सुनिल मिश्र, परमेश झा , अनिता चौधरी, स्मृति मिश्र सहितक बक्ता सभ वाजल रहथि ।
Filed under: तराई समाचार |


text:
श्याम झा हिन्दी सीरियल आ सिनेमाक एकटा
स्थापित सिनेमेटोग्राफ़र छैथ जे कतेक रास हिन्दी सीरियल के अपन सिनेमेटोग्राफ़ी कला
सं नीक प्रस्तुती देने छैथ। मूल रुप सं जयनगरके दुल्लीपट्टीक रहनिहार श्याम जी
कलकत्ता सं अपन पढाई लिखाई केलाके बाद दिल्ली चलि गेलथि आ ओहि ठाम सिनेमेटॊग्राफ़ीक
कोर्स केलथि। किछु समयक बाद इन-हाउस प्रोडकशन हाउस केर स्थापना में अहम भूमिका
निभौलथि । एहि प्रोडक्शन हाउसक नाम छल –श्रेया क्रियेशन्स। मुदा बाद में श्रेया क्रियेशन्सके
छोड़ि स्वतंत्र सिनेमेटोग्राफ़र के रुप में काज करय लगलाह। जीटीवीक “पिया का घर”,
स्टार वनक ‘शकुन्तला”, सोनी टीवीक “हम लड़कियां “, इमेजिन टीवीक “मीरा”, डीडी पर
प्रसारित “हम” आदि किछु नाम अछि । एहिके अतिरिक्त , श्याम जी बहुत रास म्यूजिक
विडियो आर डॉक्यूमेन्टरीक सिनेमेटोग्राफ़र रहि चुकल छैथ। 2013 में रीलिज होमय बला
हिन्दी फ़िल्म “क्लब 60” क फ़ोटोग्राफ़ी निर्देशक छैथ। रीलिज भेल फ़िल्म “लाहौर”, ‘आर्यन”,
“आऊट ऑफ़ कन्ट्रॉल” आदिक केमरामेन रहि चुकल छैथ। सिनेमेटोग्राफ़र के रुप में हिनकर
आबय बला दूटा फ़िल्म आर एकटा सीरियल अछि। मुम्बई प्रस्थान करयसं पूर्व श्याम जी
मैथिलीक पहिल एतिहासिक लघु फ़िल्म “ राजा सलहेस”क प्रोड्यूसर सेहो रहि चुकल छैथ जे
किछु कारणवश प्रसारित नहिं भ सकल छल।


text:
शुक्रवार, 5 अगस्त 2016
पाँच साल स नौकरी स गायब रहै बला आठ चिकित्सक के बिहार सरकार बर्खास्त केलैन्ह.
बिहार ५ अगस्त:-पाँच साल स अपन डुइटी स दूर रहै बला चिकित्सक के बिहार सरकार बर्खास्त क देलकैन्ह, इ चिकित्सक समस्तीपुर,गया,मुंगेर,औरंगाबाद आ इमामगंज में तैनात छलाह इ सब चिकित्सक ज्वाइन त केने छलाह मुदा अपन सेवा नै दैत छलाह.
शुक्र दिन मुख्यमंत्री नितीश कुमार के अध्यक्ष्ता मे बिहार सरकार के कैबिनेट में भेल बैसार के बाद निर्णय लेल गेल.
जे जे चिकित्सक बर्खास्त कएल जेता ओहि में गया बाराचट्टी प्राथमिक स्वास्थ्य केंद्र के डा.नविन कुमार,मुंगेर बैजलपुर असरगंज के डा.देवेन्द्र कुमार सिंह,समस्तीपुर कमेश्वरनगर के डा.राघवेंद्र झा,रोसरा के डा.मंजुनाथ आ डा.जयश्री सिन्हा,नरहन के डा.ब्रजकिशोर प्रसाद,औरंगाबाद के गोह के डा.लीला सिन्हा आ गया के इमामगंज के डा.निखिल कुमार रहतोगी शामिल छैथ आ दोसर तरफ तत्कालीन उत्पाद अधीक्षक सुधीर कुमार झा के सेहो बर्खास्त कएल गेल.


text:
अप्पन मिथला घाम सँ सुन्नर कोनो धाम नहि मुदा, मैथिल मजबूर छथि पलायन करबाक लेल। पलायन करबाक कारण एता रोजगार, शिक्षा के नीक व्यवस्था नहि अछि। हर तरहक कमी अप्पन मिथिला म' होयबाक कारण सब मैथिल पलायन क' रहल छथि। जे नवतुरिया सभ सांझ होयते चौक चौराहा पर भेटैत छला सभके सभ आए परदेश के लेल विदा भ' गेला। किनको जेबाक इच्छा नहि छलनि मुद्दा, मजबूरी बस सभके सभ विदा भ' गेला।
आखिर कतेक दिन धक्का खेए पड़त मैथिल क'? आए गामक ओहि माता - पिता सँ पुछु जकर करेजक टुकड़ा आए जखन हुनकर सेवा करबाक समय आयल तेँ ओ अप्पन माता - पिता सँ हजारो किलोमीटर दूर दिल्ली, मुम्बई, आ आन शहर चल देला। आए ओहि माता - पिता क' अप्पन करेजक टुकड़ा सँ दूर होयबाक कतेक दुःख जाहिक वर्णन नहि कायल जे सकैत अछि। परदेश जेनिहार मैथिलक घर के हाल जूनि पुछु आए केओ घर म' भोजन नहि केलनि।
हम अप्पन गप की कहूं ? हमर सभ मित्र, बंधु परदेश लेल निकैल गेला, हम असगर गाम म' रही गेलहुँ। आब हमरो गाम म' अगबे माछी के भिन भिनाहट के सिवा आओर किछु नहि सुनाए दैत अछि। किछु दिनक बाद अप्पन बेवसी संग हमहुँ परदेश लेल अप्पन मांटी क' बाई बाई करि विदा भ जायब।


text:
पूर्वांचल आओर बिहार के लोक के सभसं बड़का पावनि छठि पर अहां सभ के शुभकामना. छठि आब बिहार...यूपी टा मे नहि जतय-जतय बिहार-यूपी के लोक रहय छथिन्ह ओतए मनाएल जाएत अछि.
आब त दिल्ली आओर मुम्बई मे सेहो छठि खूब धूमधाम सं मनाएल जाएत अछि. दिल्ली मे यमुना नदी आओर मुम्बई मे समुद्रक कात मे बिहारी-यूपी के लोकक जनसमुद्र अहां के देखा जाएत.
एहि बेर छठि के संझका अर्ध्य...अरक 12 तारीख शुक्रदिन आओर भोरका अर्ध्य 13 नवंबर शनि दिन अछि. 10 तारीख के नहाए खाए छल... आई 11 तारीख गुरुवार के खरना अछि. एक तरह सं छठि खरना सं शुरू भ जाएत अछि.
खरना के दिन सांझ मे गुड़ सं बनल खीर..रोटी आओर फल के प्रसाद लs व्रती के 36 घंटा तक चलय वाला निर्जला व्रत शुरू होएत अछि.
अगिला दिन नदी आ पोखर मे ठाड़ भ डूबैत सूर्य के अरक देल जाएत अछि आओर एकर दोसर दिन भोर मे सेहो नदी-पोखर मे ठाड़ भ उगैत सूर्य के अर्घ्य देल जाएत अछि. उगैत सूर्य के अर्घ्य देबय के संग नारियल...केरा...दोसर फल... ठेकुआ...भुसवा के प्रसादक ग्रहण करय के संग व्रत खत्म होएत अछि.
छठि पावनि मे साफ-सफाई...शुद्धता के विशेष ध्यान राखल जाएत अछि. एकर तैयारी मास दिन पहिने सं शुरू भ जाएत अछि. ठेकुआ...भुसवा के लेल गेहूं-चावल के धोनाए...सुखेनाए... ओकरा नीक सं पूजा घर मे रखनाए... पूजा के सामान सभके नून के संपर्क सं बचा के रखनाए.
गाम-घर मे त लोक पूजा के गेहूं-चावल मशीन मे पीसाबय सं बचय छथिन्ह...घर मे खुद पीसए छथिन्ह. अगर मशीन... आटा मिल मे पीसएबो करय छथिन्ह त एक दिन तय करि देल जाएत अछि ओहि दिन मशीन के नीक सं धो-धा क सिर्फ पूजा के गेहूं-चावल पीसल जाएत अछि.
पूजा के तैयारी के लेल घरक सभ सदस्य के नवका कपड़ा खरीदनाए...महिला सभ के लेल चूड़ी...लहठी आओर श्रृंगारक दोसर सामना खरीदनाए होएत अछि.
चूंकि छठि सं पहिने दीपावली आओर दुर्गापूजा होएत अछि... एहि लेल कहि सकय छी कि मास दिन पहिने सं बाजार मे चहल-पहल बनल रहैत अछि. छठि पावनि के लेल केरा...नारियल...दोसर फल...अरुआ...सुथनी... हल्दी...अर्कक पात...टाब नेबो...कुसिआरक खरीदारी होएत अछि प्रसाद के लेल.
छठि पावनि मे एहि प्रसाद के आ त परात आ फेर छीट्टा...सूप...डगरा आओर कोनिआ मे राखि क पूजा कएल जाएत अछि. नवका कच्चा बांस के बनल एहि सामान के नीक सं धो-धा के राखल जाएत अछि.
एहि बेर बाजार मे महंगाई के असर सेहो देखा रहल अछि. ओना सं पहिनहि सं सभ चीज के रेट हाई अछि मुदा बिहार मे चुनाव आओर पावनि सभ के लsक दाम आओर चढ़ल अछि.
छिट्टा..डगरा के दाम एहि बेर सय-सय रूपया तक चलि गेल अछि.... केरा 200 सं चारि सय टाका तक घौर मिल रहल अछि. बाजार मे ओना खूब केरा गिरल अछि...मुदा रेट कम नहि भ रहल अछि.
(Photos:Hasan Jawed)
एकटा बात आओर ई जे छठि के समय छठि मईया के गीत सभ के कैसेटक...सीडी...एमपी थ्री के मांग सेहो बढ़ि जाएत अछि. जतए जाउ छठि के गीत सुनए लेल जरूर मिल जाएत. ओहि मे शारदा सिन्हा जीक गीत त जरूर.
आमतौर पर कहल जाएत अछि जे लोक उगैत सूर्य के गोर लागैत अछि...चढ़ैत चीज के दुनिया प्रणाम करैत अछि. मुदा छठि एहन पावनि अछि जेहि मे डूबैत सूर्य के सेहो प्रणाम कएल जाएत अछि.
त अहां सभ के लेल ई छठि सभ तरह सुख-समृद्धि ल क आबय... छठि मइया सं इहे कामना अछि.


text:
Sunday, 17 July 2016
पद्य - २०२ - बिज्जी या सपनौर (बाल कविता)
बिज्जी या सपनौर (बाल कविता)
ओ बिज्जी छै ! सपनौर छै !
ओ छै बिज्जी ! सपनौर छिऐ !
की भेलह ? किए लड़ै छह तोँ सभ ?
जे बिज्जी, सएह सपनौर छै ।।*१
ओ बिज्जी छै ! सपनौर छै !!
बाड़ी - झाड़ी सब घुमैत छै ।
भरि दिन बस दौड़िते रहैत छै ।
गाछ - बिरिछ नहिञे चढ़ैत छै ।*२
धरती पर किछु तँऽ ताकैत छै ।
जएह कहाबैछ बिज्जी एक ठाँ,
दोसर ठाँ सपनौर छै ।।
ओ बिज्जी छै ! सपनौर छै !!
मांसुक भक्षक जीव छिऐ ओ ।
राति ने, दिनहिमे फिरैछ ओ ।*३
साँपहु केर भक्षण करैछ ओ ।
गहुमनसँ सेहो ने डरैछ ओ ।
कहबी − साँपक दुश्मन बिज्जी,
सपलेउर - सपनौर छै ।।*४
ओ बिज्जी छै ! सपनौर छै !!
एसिया, योरोप आओर अफ्रिका ।
छै जे कहाबैत पुरना - दुनिञा ।
ताहि ठामक छी वासी बिज्जी ।
नबका - दुनिञा लेल उड़कुस्सी ।*५
राष्ट्र - अमेरिकामे प्रतिबन्धित,
लऽ जायब सपनौर छै ।।*६
ओ बिज्जी छै ! सपनौर छै !!
संकेत आ किछु रोचक तथ्य -
*१ - दू टा धिया-पुता एक टा जीवकेँ देखि कऽ परस्पर झगड़ि रहल छल । पहिलुकक कहब छल जे ओ जीव “बिज्जी” थिक आ दोसरक कहब छल कि “सपनौर” अछि । वास्तवमे ओ दुहु बच्चा / बच्ची सही छल कारण “बिज्जी” आ “सपनौर” दुहु एक्कहि जीवक पर्यायी नाँओ थिक जकरा अंग्रेजी भाषामे MONGOOSE (Singular) (Plural - MONGOOSES / MONGEESE) कहल जाइत अछि । सपनौरहि केर एक टा पाठभेद वा उच्चारभेद (PHOENETIC/PHONETIC VARIANT) “सपलेउर” अछि ।
*२ - बिज्जी / सपनौर लुक्खी जेकाँ वृक्षाश्रयी (ARBOREAL) जीव नञि थिक ओ बिलेशय (TERRESTRIAL BURROW DWELLER) अर्थात बिलमे रहनिहार प्राणी थिक ।
*३ - बिज्जी / सपनौर बिलेशय प्राणी होइतहुँ मूस वा मुसरी (RAT/S & MOUSE/MICE) जेकाँ रातिचर (NOCTURNAL) प्राणी नञि अछि; ओ दिनचर (DIURNAL) प्राणी अछि ।
*४ - बिज्जी / सपनौर अपन किछु विशिष्ट शरीर रचना (यथा - मोट चाम) ओ शरीर क्रियाक (विशेषीकृत ACETYLCHOLINE RECEPTORS) कारणेँ साँपक (विशेषतः गहुमनक) विषक दुष्प्रभावसँ सुरक्षित रहैत अछि । साँपसँ ओना तँऽ ईहो कतियाए कऽ निकलैत अछि मुदा सामना भेला पर गहुमन (KOBRAS & OTHER ELAPIDS) आ ओहि वर्गक आन साँपकेँ मारि दैत अछि । वाइपर आ अजगर (VIPERS & BOAS) समूहक साँपसँ युद्ध भेला पर बहुधा बिज्जी केर हारि होइत अछि आ ओ मारल जाइत अछि । आम धारणाक विपरीत एहि जीवकेँ साँपक मांसु खएबाक प्रति कोनहु विशेष रुचि नञि होइत अछि ।
*५ - यूरेसिया (यूरोप आ एसिया) तथा अफ्रिका महादेशकेँ पुरना दुनिञा (OLD WORLD) आ उतरबारी तथा दछिनबारी अमेरिका महादेशकेँ नवका दुनिञा (NEW WORLD) कहल जाइत अछि । बिज्जी पुरना दुनिञाक मूल निवासी (NATIVE SPECIES) अछि आ नबका दुनिञामे प्राकृतिक रूपसँ नञि पाओल जाइत अछि । तेँ नबका दुनिञाक लोकक लेल ओ एकटा विचित्र वा आश्चर्यजनक जीव अछि ।
*६ - बिज्जीकेँ साँप आदिसँ घऽरक सुरक्षाक उद्देश्यसँ किछु लोक पोषितहु छथि । उतरबारी अमेरिका महादेशक (NORTH AMERICA CONTINENT) संयुक्त राज्य अमेरिका (USA) नामक देशमे बिज्जीकेँ लऽ जाएब प्रतिबन्धित अछि ।
मैथिली पाक्षिक इण्टरनेट पत्रिका “विदेह” केर 205म अंक (01 जुलाई 2016) (वर्ष 9, मास 103, अंक 205) केर “बालानां कृते” स्तम्भमे प्रकाशित ।
Subscribe to: Post Comments (Atom)


text:
बाढ़ि पर सरकारी राहत
कोसीक बाढ़ि सं भारी तबाही भेल... गामक गाम बहि गेल. जान माल के कतेक नुकसान भेल तकर कोनो आकलन करनाय मुश्किल अछि. जखन गामे घर नहिं बाचल...सभ सुडाह भs गेल. सभ किछ दहा गेल त जे सरकार कहत मानय पड़त. सरकारक ओर सं जे डाटा जारी कएल गेल अछि ओकर मुताबिक बाढि सं प्रभावित मधेपुरा... सहरसा... सुपौल... अररिया ओर पूर्णिया जिलाक दु लाख पैंतीस हजार आठ सय छबीस लोक के राहत शिविर मे राखल गेल अछि. आपदा प्रबंधन विभाग के अपर आयुक्त प्रत्यय अमृत के अनुसार पांचु जिलाक 35 प्रखंड... 412 पंचायत... 993 गांव बाढ़ि सं प्रभावित भेल अछि. हुनका मुताबिक बाढि सं एहि जिला मे 235 लोकक आओर 869 जानवरक मौत भेल अछि. बाढ़िक तबाही देख ई संख्या कम लागि रहल अछि. स्थानीय लोकक कहनाय छनि जे मरय वाला लोकक संख्या हजारक हजार अछि.
सरकार के अनुसार एहि जिला मे राहत अनुदान केर तहत प्रत्येक बाढ पीडित परिवार के प्रथम चरण मे एक क्विंटल अनाज आओर 2250 रूपया नकद देल जा रहल अछि. एकरे संग मुख्यमंत्री राहत कोष सं सरकारी शिविर मे रहय वाला परिवार के 250 रूपया कपड़ा आओर बर्तन लेल देल जा रहल अछि. आपदा प्रबंधन विभाग के अनुसार अखन धरि 501694 क्विंटल अनाज आओर 152.33 करोड़ रूपया नकद बांटल गेल अछि. हुनकर सेहो कहनाय छलन्हि जे बाढ राहत कार्य मे 63 मोटरवोट के संग 1283 नाव अखनो चलाएल जा रहल अछि... आ एहि जिला मे 167 राहत शिविर... 193 चिकित्सा शिविर आओर 95 पशु शिविर खोलल गेल अछि. एहि इलाका मे 2155 हेडपम्प सेहो लगाएल गेल अछि.
अगर सरकारी आंकड़ा देखल जाए तं लागैत अछि काज भs रहल अछि मुदा जमीन पर अखनो लोकक के बड़ परेशानी के सामना करय पड़ि रहय छनि. रहय... खाय... पिबय के नीक इंतजाम नहिं अछि. आब त एनजीओ वाला सभ सेहो जा रहल छथिन्ह. अफसर सभ राहत शिविर मे रहय वाला लोकक के हिकारत सं देखय छथिन्ह. पूरा इलाका मे लोक के जिनगी फेर सं नीक जका बसय एहि लेल काफी किछ करय के जरूरत अछि. लोक के बड़का सदमा पहुंचल छनि. हुनका सभके सभ तरहक मदद के जरूरत छनि. खाय...पिबय के संग प्यार के सेहो जरूरत छनि. एहि मे देशक आध्यात्मिक गुरु सभ के आगां अएबाक चाही.
1 comment:


text:
सुप्रीम कोर्ट केर 7 जजक सांविधानिक पीठ कहलनि की 'धर्म, जाति, भाषा केर आधार पर वोट नहि मांगल जे सकैत अछि। अप्पन संविधान धर्मनिरपेक्ष अछि आर ओहिके प्रकृति क' कायम रखबाक चाहि। उम्मीदवार या एजेंट धर्म केर इस्तेमाल नहि कर' सकैत अछि।'
सुप्रीम कोर्ट कहलनि कि चुनाव एक धर्मनिरपेक्ष अभ्यास अछि आर ई प्रक्रिया सदिखन जारी रहबाक चाही। ओनाकि सुप्रीम कोर्ट आगा इयो स्पष्ट कलेलन्हि कि कउनु शख्स आर भगवान के बीच रिश्ता व्यक्तिगत मामला अछि। एहि रिश्ता मे राज्य क' हस्तक्षेप केर इजाजत नहि अछि।
कोर्ट ई फैसला हिंदुत्व मामला से जुड़ल कैको याचिका केर सुनवाई केर दौरान देलन्हि। एहीसे पहिने सामाजिक कार्यकर्ता तीस्ता सीतलवाड़ एक याचिका मे कोर्ट से हस्तक्षेप केर मांग केना छल जाहिमे कहल गेल छल कि धर्म आर राजनीति क' मिलेबाक नहि चाहि, धर्म आर राजनीति क' एक-दोसर से अलग करबाक लेल निर्देश जारी करबाक चाहि।


text:
बिहार राज्य प्रदूषण नियंत्रण पर्षद के प्रवक्ता वीरेन्द्र कुमार कहला कि पटना के वातावरण म' मानक सँ ढाई गुणा बेसी प्रदूषण दर्ज कायल गेल अछि। सामान्यत: वातावरण म' श्वसन योग्य धूलकण केर मात्रा 100 माइक्रोन प्रति घनमीटर होयत अछि, लेकिन वर्तमान म' राजधानी के वातावरण म' ऐहिक मात्रा 232.46 माइक्रोन प्रति घनमीटर अछि। वातावरण म' धूलकण केँ मात्रा बढ़ला सँ सांस संबंधी परेशानी भ' रहल अछि।
पीएमसीएच के वरिष्ठ चिकित्सक डॉ. बीके चौधरी कहला कि प्रदूषण के साथ मौसम म' बदलाव के कारण सेहो सांस संबंधी शिकायत बढ़ा रहल अछि। सांस केँ नली सिकुडला सँ लोग दम फुलबाक शिकायत क' रहल छैथ। सांस लेबा म' परेशानी भेला सँ लोग सभ म' बेचैनी केर शिकायत सेहो बढ़ल अछि। अस्पताल म' आबै बला 70 फीसद मरीज सांस संबंधी बीमारी केँ शिकायत करैत छैथ।
पीएमसीएच के शिशु रोग विशेषज्ञ डॉ.राकेश कुमार शर्मा कहला कि मौसम म' बदलाव के असर बच्चा सभ पर बड़ा पैमाना पर देखल जे रहल अछि। एखुनका तापमान आरएसवी वायरस क' सपोर्ट क' रहल अछि। एहि वायरस के कारण बच्चा सभ सांस संबंधी बीमारि के शिकार भ' रहल छैथ।
पीएमसीएच के अधीक्षक डॉ. लखीन्द्र प्रसाद कहला कि एखन ठंड के कारण सूर्योदय सँ पहिने टहलब काफी नुकसानदायक अछि। खासकरीकेँ रक्तचाप, मधुमेह आर दिल के रोगि सभ क' एहेन मौसम म' विशेष सावधान रहबाक जरुरत छैन्ह।


text:
डा. अरुण
कुमार सिंह, मैसूर,कर्णाटक
उजड़ैत गाम : बसैत शहर?
की कहू, बहुत दिन पर 1जून 2012केँ महावीर हास्पीटल गेल रही। हास्पीटल की गेलहूँ, मित्र मंडली संग कोशी
कात जएबाक अवसर परि लागि गेल। अवसरो एहन जे नागो बाबू सेक्रेटरीक नातिक जन्म-दिन
पटनासन शहरकेँ छोड़ि कोशीक कछेर पर बसल ‘बलुआहा’ आ पूर्वी तटबन्धक कात मे स्थापित महिषी प्रखंडक एकलौता कॉलेज, माने शिक्षकक, छात्रक, समाजक कॉलेज नहि अपितु सेक्रेटरीक वैयक्तिक सम्पत्ति, मे मनाओल जा रहल छल। एहि अवसर पर शिक्षित आज्ञाकारीक फौजमे
हमहूँ समाहूत छलहुँ। जहिना ओहि ठाम पहुँचलहुँ कि सेक्रेटरीक नजरि हमरा पर पड़तहि
कहि उठलाह, “ओ अरूण बाबू! कहिया अएलहुँ, खोजो- खबरि नहि रखैत छी। अपनेतँ मैसूर जाएकेँ हमरा सबकेँ
बिसैरियै गेलहुँ। आब हम हिनका सभक लेल कतेक खटू। आब हमरो उमैरि भेल। अहाँ तँ जनितै
छियैक, जे काज टाकासँ हैतेक ओ तँ टकै करतै ने। देखियौ ने टाकाक
अभावमे कॉलेजक छतक ढलाई रूकल अछि आ, एकटा बात
बुझलहुँ कि नहि, एहि बेरसँ फस्ट पार्ट
मे एडमिशन सेहो होएत।” तखनहि हुनक नाति आबि कहैत छनि जे- “नानाजी हमरा पैसाब लागल अछि, हम कतए पैसाब करब, एहि ठाम कतहुँ बाथरूम कहाँ देखैत छियैक? ताहि पर ओहि
ठाम जमकल बैसल एम.ए. पाससभमे सँ केओ बाजि उठलाह- ‘एतेकटा फील्ड अछि कतहु अहाँ पैसाब कए लिअ।’ ओ बच्चा कनेक काल चुप रहल आ सोचैत बाजि उठल- ‘एना कतहुँ खूजलमे बाथरूम कएल जाइत छैक, जँ इन्फेक्शन
भए जाएत तँ?’ नामी-गिरामी विश्वविद्यालयसभसँ प्राप्त डिग्रीधारीक लेल
एहि प्रश्नक कोनो उत्तर नहि छल। अच्छा छौड़ू, हमहूँ कोन फेरामे फँसि गेलहुँ, आधुनिकता -
वैज्ञानिकता एवं प्रकृति - परंपरामे ओझराएल जा रहल छी। अखन जन्म-दिनक केक कटबामे एवं
मासुक भोजमे बिलम्ब छल। भगवान जी, अरबिन्द जी, प्रांजलभाइजी एवं विजय जीक विचार भेल जे किऐक नहि एहि बीचक समयमे कोशी पर बनैत
पूल देखल जाय। सभगोटे ए.सी.सँ सुसज्जित गाड़ीमे बैसि कोशी बान्ह दिस बिदा भेलहुँ
जे कॉलेजसँ मात्र एक किलोमीटर पर छल। ‘बलुआहा’ बाजारमे ओ लोकनि अपन-अपन पसिन्नक हिसाबसँ खएबा-पिबाक लेल वस्तु-जात किनैत
गेलाह। गाड़ीकेँ बान्ह पर लगा सबगोटे ओतुका दृश्य एवं बनैत पूलक कार्यकेर
गतिशीलताक आनन्द खाइत-पीबैत लेब प्रारंभ कएल। एहि ठाम हम एकटा बात कहि दी जे विजय
जी, जे अपन पंचायतक प्रधान (मुखिया) सेहो रहि चुकल
छथि, सहरसा जिलाक
महिषी प्रखण्डक सबसँ पैघ जमींदार स्व. गंगा बाबूक एकलौता पुत्र थिकाह। करीब सतरह
वर्ष पहिने प्रो. (डॉ.) सुभाषचन्द्र सिंह (मैथिली प्राध्यापक, ए.एन.कॉलेज, पटना)जीक आवास बहादुरपुरमे हुनकासँ परिचय भेल छल एवं परिचय आत्मीयतामे परिवर्त्तित भेलोपरांत ओ कहने
छलाह कहियो अहाँ हमर गाम चलू; हम अहाँकेँ
कोशी नदीमे नाह पर बैसा झिलहरिक संग कोशीक ओहि पारक अपन कचहरी (कामत, बासा) देखाएब। समय सापेक्ष नहि भेलाक कारणेँ एहन संभव नहि भए सकल छल। मुदा आइ
कोशी बान्ह पर गप्पक क्रममे ओतेक वर्ष पहिलुका बात चलि पड़ल। ओ बाजि उठलाह- ‘अरूण जी आब हमर कचहरी पर चारि चक्का चलि जाइत अछि।’ हम ई सुनि विस्मिततँ भेवे कएलहुँ, अविश्वसनीयता सेहो हुलकी मारि रहल छल। बान्हे पर सबगोटेक बिचार भेल जे तेसर दिन हम सब कोशीक ओहि पार कचहरी पर जाएब एवं ओहि ठाम दिन-रातिक भोजन कए रातिएमे आपस भए जाएब। विजय जी ओतहिसँ मोबाइलक माध्यमे अपन कचहरीक मैनेजरकेँ बीस-पच्चीस गोटेक दिनुका एवं रतुका भोजनक व्यवस्था करबाक लेल आवश्यक निर्देश दए देलन्हि। पछाति हम सब कॉलेज आबि भोजनोपरांत सहरसा घुरि गेलहुँ।
पूर्वनिर्धारित कार्यक्रमक अनुसारेँ कोशीक पूबरिया एवं पछबरिया धारक बीच अवस्थित झारा पंचायतक शिशौना गाम जएबाक जे तिथि निश्चित छल ओकरा प्रति हम कनेक उदासीन छलहुँ, किएकतँ सूर्य भगवानक प्रकोपक कारणेँ प्रचण्ड गरमीमे घरसँ बहराएब लू केँ आमंत्रण देब सन छल। की कहू! निर्धारित तिथिकेँ फोनक घंटी बाजब प्रारंभ भए गेल एवं हमरो जाइऐ पड़ल। सहरसासँ जाइबलाक लेल दूटा ए.सी. युक्त स्कारपियो लागल एवं हम सब ओहिमे सबार भए बिदा भए गेलहूँ ‘उजड़ैत गाम आ बसैत शहर’क वास्तविकताक अवलोकनार्थ। ए.सी.युक्त गाड़ी एवं ढण्ढ़ा पेय पदार्थक कारणेँ यात्रामे कोनो बेसी तकलीफ नहि भए रहल छल। हम सब बलुआहामे कोशी पर बनै वला पूल टपि ओहि पार शिशौना गाम दिस बढ़लहुँ। ओहि पंचायतक प्रधान (मुखिया)
श्री अरूण यादव जनिक पैतृक गाम शिशौने छनि, सेहो हमरा सभक स्वागतार्थ एवं रस्तामे कोनो तरहक तकलीफ नहि हो, ताहि लेल हमरासभक संग छलाह। कामत पर शीघ्रताशीघ्र पहुँचबाक लेल सड़क मार्गकेँ छोड़ि कोशी नदीक काते कात गाड़ी बढ़ए लागल। बाढ़ि अएबासँ बहुत पहिनहि कोशीक कटनियाँ एवं ओहिसँ उपटैत लोकक दृश्यसँ हृदयतँ द्रबित भेवे कएल, अपितु कोशी मैयाक एहन ताण्डवसँ डरो भेल जे कहीं हमरहुँ सभक गाड़ी कटनियाँक कारणेँ नदीमे नहि समा जाय। ओहि ठामक लोकक जीवनकेर मार्मिक चित्रण मैथिली साहित्यकेँ के कहय, भारतक आनेको साहित्य मध्य विद्वान लेखक लोकनि प्रस्तुत कए
चुकल छथि, तेँ ओतुका दुरूहताक हम की बखान करू, एहन
शब्द-सामर्थ्य हमरामे नहि अछि। ए.सी. युक्त गाड़ी रहलोपर हमसब सुरूज भगवानक
प्रकोपक पूर्ण अनुभव कए रहल छलहुँ, परंच ओहि ठामक नेना-भुटका, वृद्ध-वणिता सभ केओ अपन-अपन काजमे मस्त छल। कोशीमैयाक धारमे छोट-छोट नेना-भुटकाकेँ उमकैत देखलहुँ तँ हमर देहक रोइयाँ डरसँ भुटकए लागल जे कही ई सब भासि ने
जाए। ओ सबतँ जेना एहन स्थितिसँ अनभिज्ञ अपनामे मस्त भए कोशीमैयाक धारमे निश्चित भए उमकैत छल जेना मायक कोरामे नेना।
खेत वा खेतक बीच टायर गाड़ी एवं ट्रैक्टरक लीख पर चलैत हमरहुँ सभक गाड़ी धूरा उड़बैत, खीरा, ककरी, परोड़, सजमनि, कदीमा, मुंग एवं मकईक भुट्टाक ठाम-ठाम लागल ढ़ेरीक अनुपम दृश्य देखि लागल जेना अनपूर्णा स्वतः एहि ठाम बास करैत होथि, गंगा बाबूक कचहरी एवं युवा प्रधान अरुण यादवक गाम पहुँचि गेल। शिशौना पहुँचतहि सम्पूर्ण गामक लोक स्वागतार्थ एवं जिज्ञासार्थ आबि गेलाह। महपुरा निवासी श्री रामनरेश सिंह उर्फ ‘मुखियाजी’ आकाशवाणी पटना, विजयजी, प्रांजल भाईजी एवं अरबिन्दजीकेँ ओतुक्का लोक पहिनहिसँ चिन्हैत छलतेँ हुनका सभकेँ ओ लोकनि नाम एवं सम्बन्धक आधार पर प्रणाम करैत गेलाह। हम, मदनेश्वर ठाकुर उर्फ ‘भगवान जी’ (महिषी), मिथिलेश, लक्ष्मण एवं सिकन्दरकेँ औपचारिकता एवं आतिथ्यवश प्रणाम करैत बैसाओल गेल। अरूण यादव जे ओहि गामक बेटाक अतिरिक्त विकासपुत्र प्रधान (मुखिया)
एवं विजयजी, जे ओहि गामक जमीन्दार छथि, दुनूक लोकप्रियता ओहि ठाम एकत्रित ग्रामीणक आवभगतसँ बुझना गेल। किछु समयोपरांत विजयजीक इशारा पर खस्सीक मासु, भात, रोटी, सलाद एवं दहीक संग भोजन लगाओल गेल एवं हम सब भोजनोपरांत आरामक मुद्रामे आबि गेलहुँ। पाँच-छओ बजे साँझक लकधक हम सब कोशीक पछबरिया धार, जे बेलदाबर नदीक नामसँ जानल जाइछ एवं एहि नदीमे कोशीक कोनो धारसँ पैघ माछ पाओल जाइछ, क कात गेलहुँ, जतए हटिया लागल छल। हम सब ओहि बेलदाबर नदीक कछेर पर छोट-छीन हटियाक अवलोकन कएलहुँ एवं पान खाइत ओतुक्का स्थिति पर बात करैत रहलहुँ। हम एवं मुखिया जी (आकाशवाणी, पटना)केँ छोड़ि सभ गोटे बेलदावर नदीमे उतरि खूब उमकैत गेलाह एवं भगवान जी ओहि क्रममे अपन गरक सोनाक बनल
मायतारा मैयाक चकती सेहो गमा देलनि।
झलफल भेलोपरांत हम सब कचहरी पर आपस अबैत गेलहुँ। गरमीक अधिकताक कारणेँ ओहि गामक दुइ मंजिला स्कूलक छत पर ओछाओन लगाओल गेल एवं हमसब ओहि ठाम आराम करए लगलहुँ। शिशौनाक पूव भागमे एकटा पैघ भवनक निर्माणकार्य देखि हम पूछि बैसलहुँ जे एतेक पैघ पक्का के बनबा रहल अछि, ताहि पर ओतुक्का मुखियाजी अरुण यादव कहलनि जे ई बाढ़ि राहत सेन्टरक रूपमे सभ गाममे बनाओल जा रहल अछि। कोशीक
ढ़ेबमे बसल गाममे दू महला स्कूल, बाढ़ि राहत भवन, कतहु सौलिंग युक्त सड़क तँ कतहुँ-कतहु कच्ची सड़क, जे एक गामसँ दोसर गामकेँ जोड़ैत, एतबे नहि गामक बीचो-बीच सिमेन्टसँ ढ़ालल सड़क देखि एवं ओतुक्का लोकक मुँहसँ
नीतिश राज्यक सुशासनक बखान सुनि बिहारक कल्याणक संभावना जगैत देखलहुँ। रातिमे हमसब
फेर भात-रोटी, माछ, सलाद एवं दहीक संग भोजन कएलहुँ एवं पान
खाए सहरसा आपस जाए देबाक आग्रह कएल तँ ओहि ठामक लोक कहए लगलाह जे एना कतो भेले यै, जे एतेक रातिकेँ द्वारि परसँ अतिथि बिदा होएत। गौंआ सबकेँ मनबैत हम सभ बिदा भए
सहरसा अपन-अपन आवास पर पहुँचि गेलहुँ । मुदा हमर मनमे बसल‘उजड़ैत गामःबसैत शहर’क संगक संग, जे ओही ठाम सभ तरहेँ खारिज होइत प्रतीत भेल, सद्यः देखल कोशीक बीच बसैत गाम शिशौना, ओहि ठाम निवास करैत निश्च्छल लोकक
सम्पूर्ण विकास दिस उठाओल सरकारक डेग आओर तेज कोना हो ताही बीच ओझरा गेल।
चंदन कुमार झा
सररा, मदनेश्वर स्थान
मधुबनी, बिहार
मिथिला-मैथिली आंदोलन
मिथिला मे मिथिला-मैथिली-मैथिल के लेल जे
कोनो संघर्ष एखनधरि भेल अछि ओहि मे सभसे बेशी साहित्यकारेक भागीदारी देखल गेल अछि.
लोकनेता आ'कि आम जनता
कहियो मूल आंदोलन वा संघर्ष (किएक तऽ आंदोलन शाइद भेबे नहि केलैए एखनधरि कोनो) से
नहि जोड़ल गेल जकर नतीजा छैक जे आइधरि अधिकतर मांग के सत्ता द्वारा ठोकराओल गेलै,
संघर्ष अपन मूल उद्देश्य सँ भटकैत रहल आ' संस्था सभ पारिवारिक बनि के रहि गेल अछि. दुष्प्रभाव एहन पड़ल छैक समाज
पर जे आमजन आंदोलनकारी सभकेँ चाटुकार सँ बेशी किछु नहि बुझैत छथि. जँ कियो कत्तौ
मैथिल अस्मिताक रक्षार्थ कोनो तरहक नव कार्यक्रम ठनैत छथि तऽ ओहि मे लोक के
व्यवसाय सँ बेशी किछु नहि देखाय छैक.एहि दुर्गति के लेल मूल रूप से दू टा बात
जिम्मेदार छैक. पहिल जे जखन सत्ता समाजक उच्चवर्गक हाथ मे रहै तखन ओ कतिआएल आ'
पछुआएल वर्गक लोक के उत्थानक लेल कोनो उल्लेखनीय काज नहि
केलक.सभदिन ओहि उपेक्षित वर्ग के जोन-चाकर बना खटबैत रहल.ओकर शोषण करैत रहल.एहि
समय मे मिथिला मे सामंतवादी सोचक प्रसार तेहन ने भेल जे एखनोधरि ई अधिकांश लोकक
पछोड़ नहि छोड़लक अछि.स्पष्ट छैक जे एहि सँ मिथिलाक विकास अवरोधित भेलै.लोक मे
वैमनस्यता बढ़लैक आ क्रमशः उपेक्षित वर्ग मे प्रतिशोधक बीजारोपण केलक.
फेरो जखन ई
उपेक्षित समाज एकत्रित भेलै आ' सत्ता हाथ लगलै तऽ एहू समयक राजनेता सभ लऽग प्रायः आमजनताक दुख-दर्द सँ
कोनो सरोकारे नहि रहलै.कमोबेश ओहो सभ अपन पूर्ववर्तीक नकले केलक आ' समाज के विभिन्न वर्ग मे बाँटि सत्तासीन रहबाक जोगार करैत रहल
अछि.ओम्हर सत्ताच्यूत भेल सामंतवादी लोकक जुन्ना तऽ जड़ि गेलै मुदा ऐँठन एखनो नहि
गलैए.एहना मे फाँक-फाँक मे बँटल समाज ककरो आश्चर्यचकित नहि करैत अछि आब, हँ एहि बाँटल समाज के चुचकारि-पुचकारि सभ अपन-अपन स्वार्थ सिद्धि मे
लागि गेल चाहे ओ अगरा वर्गक प्रतिनीधि हो किंवा पिछड़ा वर्गक.
शासन-प्रशासनक
सहयोग सँ निराश आमजन सेहो एहना मे उदासीन भऽ अपन-अपन रोजी-रोजगार के ईष्ट बुझि
दहोदिश छिड़िआय लागल.फलस्वरूप,खण्ड-खण्ड भेल मैथिल समाज दिनानुदिन कमजोर होइत जा रहल अछि.एखनहुँ
मैथिली आंदोलनक सरन अधिकांशतः साहित्यकारे वर्ग टेकने छथि वा कियो एनाहियो कहि
सकैत अछि जे सरन टेकबाक भौन केने छथि.मैथिली साहित्यकारक विपन्नता आ गुटबाजी
क्रमशः हुनकर सभक संघर्षक विश्वसनीयता पर प्रश्नचिन्ह लगबैत रहल अछि. आ' जखने अपने घर मे ककरो मोजन नहि रहतै तखन दुनियाक लोक कतऽ से ओकरा मोजर
देतै. तइँ ई साहित्यकार आंदोलनकारी सभ सभदिन अपन प्रयास मे विफल होइत रहलाह अछि.
आंदोलन सभक
दुर्गतिक दोसर कारण अछि जे एखनधरि जे कोनो आंदोलन चलाओल गेल अछि ओकर मूल उद्देश्य, ओहि सँ समाज के होइ बला फायदा आ'
नहि भेलापर होइबला नोकसान, आ आंदोलन
विस्तृत रूपरेखा आइधरि कहियो आमजनताक सोँझा नहि राखल गेल वा बेशी काल एहि सभ पर
समग्र रुपे आपस मे चर्चा-परिचर्चा नहि कराओल गेल आ' बेशीकाल
हरबड़िए मे निर्णय लऽ किछु दसेक लोक आंदोलन ठानि दैत छथि.फेर यदि सामान्य नागरिक
अपना के एकात बुझैत अछि तऽ ताहि मे ओकर कोन दोष छैक.
जहिना कारणसभ
स्पष्ट छैक तहिना एकर समाधानो एकदम स्पष्ट छैक.कोनो आंदोलन तखने सफल होयत जखन
नेतृत्वकर्ता सभ अपन सामंती सोच, आपसी द्वेशक त्याग करताह, समाजक सभवर्गक लोक
के ओहि आंदोलन सँ जोड़ताह आ' आंदोलन मूल उद्देश्यक
प्राप्ति हेतु ठोस नीति बना ओकरा आमजनक सरोकार सँ जोड़ताह.
जगदानन्द झा 'मनु'
ग्राम पोस्ट- हरिपुर डीह्टोंल, मधुबनी
दूटा विहनि कथा
१.जबाड भोज
एकादशाक भोज, गामक डीलर साब केँ
बाबूक एकादशा | डील-डोल सँ सम्पूर्ण जेबाड केँ नोतल गेल |
दसो गामक लोक सभ कियो बैल गाड़ी सँ कियो साईकिल सँ कियो पएरे,
साँझक छ ए ' बजे सँ लोकक करमान एनाइ
शुरू | नोथारी सब आबि-आबि कँ बैसति | बैसअ केँ पूर्ण व्यबस्था | करीब पेंतीस हाथक
तँ डीलर साब केँ दलाने छनि आ
आबैबला आगुन्तक केँ धियान राखि दलानक आगाँक बारी-झारी केँ साफ सुथरा कए कँ एहेन सामियाना लागल जे ओहि में पाँच
सए लोग एक संगे बैस सकैत अछि | व्यबस्थाक कोनो कमी नहि | भोजन
सँ पूर्ब सब व्यबस्था देखि रमणजी स्वं केँ रोकि नहि सकला आ अपन लग में बैसल सुबोधजी सँ
बजला -
"कीयौ दोस्त डीलर तँ कोनो तरहक कमी नहि छोरलनि, एतेकटा सामियाना,
एतेक लोक केँ नोतनाइ........."
सुबोध - "हाँ"
रमण - "जबाड नोतनाइ कोनो मामूली
गप्प छैक ओहू में एतेक डील-डोल सँ, खाजा, मूँगबा, पेन्तोआ,
रसगुल्ला आ सभ नोथारी केँ एक-एकटा लोटा सेहो |"
सुबोध - "सुनलहुँ तँ हमहुँ इहे सभ | "
रमण - " कि अपने की कहै छीयैक, सभटा कतेक खर्चा डीलर केँ लागि जेतैन |"
सुबोध - "हम कोना कहु, हम तँ नहि कहियो जबाड खुवेलहुँ |"
रमण - "छोरु अहाँ केँ तँ सदिखन मुह फुलले रहैए, ओना हमारा हिसाबे आठ-दस लाख रुपैया तँ लगबे
करतैन |"
सुबोध - "आठ-दस लाख रुपैया डीलर केँ लेल कोन भारी ओनाहितो हुनकर
बरखो केँ लौलसा छ्लैंह जे कहिया बाबू मरथि आ ओ दिन आबि गेलहि तँ खुश तँ हेबे करता, ख़ुशी में आठ लाख की आ दस लाख की..... |"
२. अनाथ
अस्सी बरखक सोमनाथजी भरल-पुरल
संसार छोरि अपन प्राण विशर्जन कए लेला | सभ मनोकामना पूर्ण तैयो सांसारिक मोह माया सँ बान्हल, सभ कियो हुनक मृत देह केँ चारू कात सँ घेरने, दुखी,
व्याकुल, कनैत |
दुटा बेटा, दुनूक पुतौह, पोता-पोती सब
संगे, खाली बड़का बेटा मुंबई में नोकरी करैत | हुनको तिन चारि दिन पहिले सोमनाथजीक
बिगरल स्वास्थ केँ बाबत फोन भए गेल रहनि आ ओ गाम हेतु बिदा सेहो
भए गेल रहथि | आब कोनो घड़ी आबि सकैत छलथि |
सोमनाथजी बड़का बेटाक आगमन | हुनका आबैत देरी सभ समांगक कननारोहट
में बिरधि भए गेलनि | हुनकर छोट भाई हुनका देखते
देरी भरि पाँज कँ पकरि कनैत -
"भईया --- बाबू छोरि चलि गेला
हुं-हुं ..... आब केँ देखत ... "
बड़का छोटका केँ करेज सँ लगेने हुनक पीठ केँ
सहलाबैत स्नेह सँ -"नै रे तूँ किएक कनै छें, तोरा लेल तँ एखन हम जीबैत छीयौक तोहर सब कीछ | अनाथ तँ आई हम भए गेलहुँ,
मए चारि बर्ख पहिले चलि गेली आ आई बाबूओ...."
३.६.जगदानन्द झा 'मनु'
किशन कारीगर
मुखिया जी देथहिन
(हास्य कविता)
बेमतलब के कोनो काज राज करैत छि
हम त कहब एक्को टा खरहो ने खोंटू
अहाँ हुनका वोट द दिऔन
सब किछु त मुखिया जी देथहिन.
जबनका के बिरधा पिलसिन
बुढ़बा सब के जबनका पिलसिन
व्यर्थ समय गमाऊ त बेकारी पिलसिन
सभटा पिलसिन त मुखिया जी देथहिन.
डिग्री डिप्लोमा नहि अछि तै सँ की ?
आब पढाई लिखाई एकदम नहि करू
हरदम हुनके संपर्क में रहू
शिक्षामित्र के नोकरी त मुखिया जी देथहिन.
सरकारी खरांत हाई रे पंचायती राज
आब रही नहि गेल कोनो काज राज
बिरधा पेसन पास कराऊ कामिसन खाऊ
रुप्पैयाक बंदरबांट त मुखिया जी करथिन.
ईंटाघर वाला के इंदिरा आवास
टूटलाहा घर वाला के लागल तरास
भुखले मरी जायब त बी. प. एल.
अन्तोदय योजना में फेल भेलौहं की पास ?
अप्पन काज राज छोडि के
ब्लोकक चक्कर लगाऊ
मुखिया जी त भेंट भए जेताह
चाहो पान के खर्च त उहे देथहिन.
कमाए खटाए के अहाँ करब की ?
फुसियाँहिक हर कियक जोतब
बँटा रहल अछि सरकारी खरांत
अहाँ दौगल जाउ बाद में हमरा नहि टोकब.
मंगनी के चाउर दाइल सँ पेट भरी जायत
कहियो भुखले नहि अहाँ मरब
कोई ने अहाँ के टोके मुखिया जी ओ.के.
मुखीये जी के कहल टा अहाँ करब.
राहत पैकेज के हेरा फेरी केलन्हि
आब आंखि हुनकर चोन्हरेलैंह
सरकारी लिस्ट में अहींक नाम टा अछि
ओई पर साइन त मुखिया जी करथिहीन.
जगदीश चन्द्र ठाकुर अनिल
की भेटल आ की हेरा गेल ( आत्म गीत )
जीवनकेर आंगनमे वसंत
आयल कहियो हंसिते-हंसिते
किछु कोंढी छल से फूल बनल
झड़ि गेल मुदा छुबिते-छुबिते
से टीस हृदयमे अछि एखनहुं
किछु तप्पत-सन किछु सेरा गेल
हम सोचि रहल छी जीवनमे
की भेटल आ की हेरा गेल ।
ऽ
बाबा छलाह खिस्सा कहइत
सुनि-सुनि कऽ छल अजगुत लगइत
ई झूठ छलै कि सत्ये छल
रहि गेल मोन गुन-धुन करइत
ओइ कृष्ण-कन्हैया केर हाथे
छल नाग कोनाकऽ नथा गेल
हम सोचि रहल छी जीवनमे
की भेटल आ की हेरा गेल ।
ऽ
मोने अछि एखनहुँ ओ बिहाड़ि
मोने अछि ओ फूही-पाथर
मोने अछि ओ रौदी-दाही
मोने अछि एखनहुँ भनसा-घर
चुल्हा लग मायक चुप्पी पर
कए बेर आँखि छल नोरा गेल
हम सोचि रहल छी जीवनमे
की भेटल आ की हेरा गेल ।
ऽ
अंगनामे पमरिया नचइत छल
सभ कबुला-पाती करइत छल
ओ भोज-भात आ भार-दौर
पाहुन वरियाती चलइत छल
मूड़न- उपनयन- बियाहेमे
छल सभक चेतना खिया गेल
हम सोचि रहल छी जीवनमे
की भेटल आ की हेरा गेल ।
मोटका-मोटका पोथी पढलौं
पोथी केर सभ पन्ना रटलौं
छल प्रश्न कतेको सोझाँमे
नहि तकर निदान कतहु देखलौं
हम पौलहुँ एकदिन अपनाकेँ
सय-सय बिर्रोमे घेरा गेल
हम सोचि रहल छी जीवनमे
की भेटल आ की हेरा गेल ।
ऽ
हमरा सोझाँमे छल पर्वत
हमरा सोझाँमे छल इनार
हम कतऽ जाउ हम कोम्हर जाउ
चहुँदिस पसरल टा छल अन्हार
छल अनचिन्हार रस्ता सभटा
छल पयर आगि पर धरा गेल
हम सोचि रहल छी जीवनमे
की भेटल आ की हेरा गेल ।
ऽ
अमित मिश्र
गीत
नैना कने मिला ले
दिल मे अपन बसा ले /2/
हमरा भ' गेलौ तोरे सँ प्यार सजनी . . .
नैना कने
मिला ले . . . . . . . . .
दिन रहै छी सोचैत .राति रहै छी
जागल
हेतै मधुर मिलन इ आश रहै यै लागल /2/
नैना के बाट ध' क' दिल मे उतरि जो
प्रेम नगर मे बसि जो जिनगी गुजरि
जो
तोरे नैन मे हमर संसार सजनी
नैना कने मिला . . . . . . . . .
दुनियाँ के रीत केहन .भेल बिपरीत
छै
जानि नै तैयो किए लागल प्रीत छै /2/
साथ जे तोहर रहत दुनियाँ सँ लड़ि
लेब
एक दू बेर नै सए बेर मरि लेब
नैन मिला क' प्रेम कर स्वीकार सजनी
नैना कने मिला . . . . . . .
चंदन कुमार झा
सररा, मदनेश्वर स्थान
मधुबनी, बिहार
गजल-1
आखर आखर सजा लिखै छी गीत
अहाँ ले सजनी
चाँचर पाँतर हम तकै छी
प्रीत अहाँ ले सजनी
अपन करेजा कोड़ि माटि, सौरभ पुनि मिझरेलौ
नेहक रस मे भीजा गढ़ै छी
भीत अहाँ ले सजनी
अहाँक रूप के आगाँ हम हारि
गेलहु अपना के
अप्पन हारि बिसारि लिखै छी
जीत अहाँ ले सजनी
मधुर मिलन के बेला कहियो
तऽ मधुघट पीबै
सोचि-सोचि घट-घट पिबै छी
तीत अहाँ ले सजनी
अँगना, घर, दलान, सजा, बाट तकैत
छी बैसल
"चंदन"नेहक
बुन्न तकै छी शीत अहाँ ले सजनी
-----------वर्ण-१९----------
गजल-2
रोटी महग, महगे नून भेल छै
बोटी सुलभ सस्ता खून भेल
छै
सौँसे शहर सहसह लोक गज्जले
गामक दलानो-घर सून भेल छै
प्रगतिक पथ भ्रष्टाचार
अड़ल छै
नेता समाजक जनु घून भेल छै
खेती करय जे से दीन भेल छै
बइमान बेपारी दून भेल छै
करनी अपन नहि देखैत लोक छै
"चंदन"फुसिक
खातिर खून भेल छै
२२१२ २२२१ २१२
बाल-गजल-1
भैया के नबका बुशर्ट आ हमरा दीदी के फेरन
ओ'तऽ सौंसे गाम घूमै छौ हमरा अंगनो मे
बेढ़न
चूल्हा-चेकी,बर्तन-बासन,
आगाँ से नै करबौ हम
हमरो चाही कापी-पिल्सिन, बेटा के देलही
जेहन
बौआ छुच्छे छाल्हि खेतौ हमरा नै दूधो परपइठ
जौँ नै करबौ टहल तखन लगतौ मोन केहन
बहुत सहलियौ आब नै चलतौ तोहर दूनेती
हमरो चाही बखरा आब नै चलतौ कलछप्पन
गै माय युग बदलि गेलैए बेटी नै बेटा से कम
"चंदन" गमकैत भविष्य रचबै हमहूँ अपन
---------------वर्ण-१९---------------
रुबाइ-1
देखलौँ माँझ अँगना ओगरैत सपना
देखलौँ चौबटिया पर लोढैत सपना
देखलौँ हाट ककरो मोलबैत सपना
ककरो झूठक दोबर तौलबैत सपना ।
रुबाइ-2
नील नैन बिच साजल काजर करिया
रूप लगैए अनमन धवल इजोरिया
निश्चय अहाँ जनैत छी टोना-टापर
भेल बताह छै तैँ गामक नवतुरिया.|
रुबाइ-3
कखनो बनि विपक्षी चित्कार करै छै
सत्ता हाथ लगितहि फुफकार भरै छै
नेता वोटक लेल कतबा रूप धरै छै
कत्तहु अनशन कत्तहु इफ्तार करै छै ।
1.) अकान
चुप्पहि रहैत छी
हरदम बस सुनैत छी-
लोकक बाजब,
किदन-कहाँदन, अंटशंट,
बिनु पेनीक बात,
उतरा-चौड़ी, थुक्कम-फज्जति,
फुसिक पंचैती, क्षणिक कुटमैती............ ।
बस देखैत रहैत छी टुकुर-टुकुर-
मारा-पिट्टी, कुकुरक कटौझी,
देयादि भतबारि, सासु-पुतोहुक अड़ारि,
खेतक दड़ारि, बेबस्थाक तियारि,
कनैत पुतोहु आ' पुजति कुमारि,
धधकैत लहास,हास-परिहास,
भोजक उल्लास, महाजन के त्रास............।
चौक परहुक चाहक चुस्की,
घूर लगहक कनफुसकी,
चौबनिया मुस्की,
बपौती वैभव केर दंभ,
पुरखाक कीर्ति-स्तंभ,
नेहक सीमान...........,
बस हरदम रहैत छी अकानति,
बनले बकान,
किछु नहि बजैत छी,
चुप्पहि रहैत छी,
बनिकऽ अकान ।
2.) झमझम बरसै छै बून्नी
झमझम बरसै छै बून्नी
छै नाचि रहल गरचून्नी
सुनि के बेंगक टिटकारी
फँसलीह कबई कुमारी ।।
बगुला टकध्यान लगौने
बैसल छल आस लगौने
बुझू भेलै जबारी ओकरा
भरि पोख पेलकै टेंगरा ।।
कौआ केर भेटलैक चाली
बुझू जेना नूडल्स पाताली
घसि-घसि लोल पिजबैछै
खने खत्ता पानि उपछै छै ।।
जखने चमकल बिजलौका
साकांक्ष भेल घोंघही डोका
केयो जोड़ऽ लागल कुटमैती
केयो करय गेल पंचैती ।।
काँकोड़ बिल सँ बहरायल
ओ लगैछ कने अगुतायल
चाँगुर सँ महल बनेलक
रचि-रचि केहन सजेलक ।।
छै झूर-झमाने मूसरी
सोचै जे कोना के ससरी
घर-दुआरि ओकर दहेलै
बुझू अपटी खेत मे फँसलै ।।
केयो गाबि रहल चौमासा
ककरो लेल खेल तमाशा
हरखित छै खेत-पथार
जंगल,पहाड़ सभ धार ।।
3.)निर्लज्जा के आब भगाबू ।।
कविगोष्ठी मे हमहीं जेबइ
कथो रातिभरि हमहीं बचबै
पागो माथ पर हमरीं सजबै
सभठाँ आगाँ हमहीं बजबै ।।
मंचक मध्य मे हमही बैसबै
सभठाँ भाषण हमहीं करबै
बाबू छलखिन्ह हमहूँ रहबै
बेटो संगहि कुथबै-पदबै ।।
तगमा सभटा हमरे चाही
हमरे कलम बस रहै स्याही
सभ करियौ हमरे वाह-वाही
नहि करबै तऽ लेब हम ढाही ।।
मिथिला-मैथिल हमर बपौती
ऐपार-ओहिपार हमरे कुटमैती
तइँ हमही करबै पंचैती
हमरे टा चलतै जेठरैती ।।
पछुआ सभ ने आगू आबय
देखू,
केयो ने गाल बजाबय
केयो ने कतौ कल्ला अलगाबय
बस हमरे सभ जय-जय गाबय ।।
जागू मैथिल आबहु जागू
हे पछिला सभ आबू आगू
मिथिला-मैथिल मान बचाबू
निर्लज्जा के आब भगाबू ।।
4.)हे, बुझलियै
की ?
हे,
बुझलियै की ?
युग
युग बदलि गेलैए ।
आब लिखनिहार-पढ़निहार,
नीक-बेजायके गुननिहार,
मोटगर पोथी छपेनिहार,
कोनो नवका बात बतौनिहार,
आलोचक किंवा चुप्पहि रहनिहार,
सभक कोनो मोजर नहि छै ।
आब मोजर छैक ओकरे जे-
बजार मे घुमथि,
मंच पर सुतथि,
माइक धऽ कुथथि,
चंदा उघथि,
अनका लुझथि,
गामे-गाम बुलथि,
नोत-हकार पुरथि,
झट अकास छूलथि,
पट पएर चुमथि,
चौक पर बैसथि,
अपना के सैंतथि,
फुसि सगरो परसथि,
आ'खा-पी के ससरथि ।।
हाइकु
1.) लालहि लाल
अरुणोदय काल
नील अकास ।
2.) मसुरी दालि
सूर्यास्त-काल मेघ
एक्कहि रंग ।
3.) सुखले आर्द्रा
पुखो राखल रुखे
बरिसत के ?
4.) बितलै राति
उगलै भोरुकबा
जगलै आस ।
5.) अगबे कौआ
निपत्ता छै कोइली
पराती-भास ।
6.) अरिया नाञ्घ
जलोदीप सगरो
दाहीक छाह ।
शेर्न्यु
1.) ठाँहि-पठाँहि
जँ कहबै ककरो
जड़तै देह !
2.) भऽ गेल छैक
मरखाह मनुख
मालहि सन ।
3.) एक भेल छै
मुद्दई-मुदालह
पंच एकात ।
4.) पिया विदेशी
अनमन उर्मिला
मिथिला-नारी ।
5.) बेटीक बाप
बन्हलकै रुपैया
किनतै वर !!
6.) दिन देखार
केहन अतत्तह
खून-खुनामे ।
जगदानन्द झा 'मनु'
ग्राम पोस्ट- हरिपुर डीह्टोंल, मधुबनी
गजल-१
देख मुह मूंगबा बहुतो बटाई छै
नाम ककरो गरीबक नहि सुहाई छै
चाहि निर्धन कए नहि योगरा बाबा
पेट भरि जाइ सब दीनक दबाई छै
मीठ भाषण बरख पाँचे कते दै छै
जीत केँ बाद नेतो सब नुकाई छै
घूस खा 'खा ' कँ बनलै भोकना पारा
आन दमड़ी सँ चमड़ी बड चबाई छै
भ्रष्ट नेता घुमे बीएमडब्लू में
एखनो हक गरीबक 'मनु' बटाई
छै
( बहरे-मुशाकिल, २१२२ १२२२ १२२२)
-------------------------------
गजल-२
कान नै अपन देखब कौआ खिहारब
कहु-कहु कोना आहाँ मिथिला सुधारब
घोघ तर कनियाँ कोठी तरहक माछ
मोन होइतो कहु कियो कोना निघारब
लागल आगि जीवनक मिझाएब कोना
की जीवन भरि खड़ेल खड़े पजारब
कहियो तँ बसब आ ककरो बसाएब
भटकैत सीथ कतेक आरो उजारब
पानि केखनो 'मनु' पियासलो केँ पियेब
की बनि नादान परती पर टघारब
(सरल वार्णिक बहर, वर्ण-१५)
--------------------------------------------------------------------
गजल-३
सभकेँ हम करि सम्मान सभ बुझैत अछि गदहा
सभकेँ गप्प हम सुनै छी सभ कहैत अछि गदहा
सभतरि मचल हाहाकार मनुख खाय गेल चाडा
भ्रष्टाचार में डूबि आई देश चलबैत अछि गदहा
नवयुवक फँसल भमर में साधू करए कबड्डी
देखू गाँधी टोपी पहिर किछ कहबैत अछि गदहा
भगवा चोला पहिर-पहिर आँखि में झोँकै मिरचाई
धर्माचार बनल बैसल धर्म बेचैत अछि गदहा
जंगल बनल समाज में, सोनित सँ भिजल धरती
शेर सगरो पडा गेलै चैन सँ सूतैत अछि गदहा
(सरल वार्णिक बहर, वर्ण-२०)
----------------------------------------------------------------------
गजल-४
हमर अहाँकेँ प्रीतक खिस्सा आब दुनियाँ बिसरत नहि
युग-युग तक लोकक मोन सँ अपन नाम घटत नहि
सूर्य चान केँ प्रेमालाप सँ ई दुनियाँ प्रकाशित अछि भेल
हुनकर संग बिनु कखनहुँ ई दुनियाँ चमकत नहि
भोला शंकर डमरू बजाबथि पारवती नाचैत अँगना
हुनकर दुनू केँ इक्षा बिनु कएखनो श्रृष्टि
चलत नहि
कृष्ण नचाबथि सगरो गोकुल गोबरधन पर्वत उठा
बिनु राधिका संग कएखनो हुनक मुरली बजत नहि
फूल भोंडा केँ प्रीतक खिस्सा सभतरि बहुत
पुरान भेलै
'मनु' 'सुगँधाक'
नाम बिनु प्रेम कथा आब गमकत नहि
(सरल वार्णिक बहर, वर्ण-२२)
विदेह नूतन अंक मिथिला कला संगीत
१.राजनाथ मिश्र (चित्रमय मिथिला) २. उमेश मण्डल
(मिथिलाक वनस्पति/ मिथिलाक जीव-जन्तु/ मिथिलाक जिनगी)
राजनाथ मिश्र
चित्रमय मिथिला
स्लाइड शो
चित्रमय मिथिला (https://sites.google.com/a/videha.com/videha-paintings-photos/ )
२.
उमेश मण्डल
मिथिलाक वनस्पति
स्लाइड शो
मिथिलाक जीव-जन्तु स्लाइड
शो
मिथिलाक जिनगी
स्लाइड शो
मिथिलाक वनस्पति/
मिथिलाक जीव जन्तु/ मिथिलाक जिनगी (https://sites.google.com/a/videha.com/videha-paintings-photos/
)
ऐ रचनापर अपन
मंतव्य ggajendra@videha.com पर पठाउ।
विदेह नूतन अंक गद्य-पद्य भारती
१. मोहनदास (दीर्घकथा):लेखक:
उदय प्रकाश (मूल हिन्दीसँ मैथिलीमे अनुवाद विनीत उत्पल)
२.छिन्नमस्ता- प्रभा खेतानक हिन्दी उपन्यासक
सुशीला झा द्वारा मैथिली अनुवाद
३.कनकमणि दीक्षित (मूल नेपालीसँ मैथिली
अनुवाद श्रीमती रूपा धीरू आ श्री धीरेन्द्र प्रेमर्षि)


text:
ऑल इंडिया मुस्लिम पर्सनल लॉ बोर्ड केर प्रवक्ता मौलाना खलील-उर-रहमान सज्जाद नोमानी कहलनि कि एहि विधेयक मे सुधार, संशोधन आओर हटेबाक लेल लोकतांत्रिक तरिका सँ जे भी डेग उठबे परत, हम सभ उठायब। फिलहाल हम सभ कोर्टक जेबा पर कोनो विचार नहि क' रहल छी। ई विधेयक जल्दबाजी मे आनल गेल अछि। सरकार क' एहि मामला पर बोर्ड क' अप्पन विश्वास मे लेबाक चाही।
सुप्रीम कोर्टक फैसला आओर संविधान केर विपरीत कुनु भी विधेयक यदि संसद से पारित होयत अछि तेँ ओहिकें शीर्ष अदालत मे चुनौती देबाक विकल्प सदिखन खुजल रहैत अछि। हमरा सभक लीगल कमिटी सेहो सुझाव देना अछि कि ऐहिकेँ अदालत मे चुनौती देल जे सकैत अछि। ओनाकि हम सभ एहि विधेयक के पारित भेलाक बाद कानून लागू भेला पर अदालत जेबाक फैसला करब।